text:
Eugenie Yankurije with the children that look up to her Eugenie Yankurije, a widow and mother of three residing in Kayonza District has made commitment to milk from her own cows and feed children suffering from malnutrition. On Saturday 02/11/2013, Partners in Health recognized her service to the society and rewarded her with yet another […]
Eugenie Yankurije: The widow who devoted her life to saving Children from Malnutrition
Nyamirama: Umubyeyi wiyemeje gukamira abana bafite ibibazo by’imirire mibi nta kiguzi yahawe indi nka y’ishimwe
Umubyeyi witwa Yankurije Eugenie wo mu mudugudu wa Rwinyana, akagari ka Shyogo, umurenge wa Nyamirama mu karere ka Kayonza, yahawe inka y’ishimwe kubera gahunda yafashe yo gukamira abana bafite ibibazo by’imirire mibi mu mudugudu atuyemo kandi akabikora nta kiguzi. Iyo nka yayihawe n’umuryango Partners In Health nk’ishimwe ry’uburyo agira uruhare mu guteza imbere ubuzima bwiza […]
Musange: Inguzanyo y’ibihumbi 10 yamugejeje ku nka.
Umugore witwa Musengimana Collette wo mu kagari ka Masizi mu murenge wa Musange mu karere ka Nyamagabe aratangaza ko yahereye ku nguzanyo y’amafaranga y’u Rwanda ibihumbi 10 ariko ubu akaba yarabashije kugera ku nka. Musengimana avuga ko yagujije aya mafaranga mu kimina yibumbiyemo we na bagenzi be akayakoresha mu bucuruzi buciriritse, nyuma akaza kunguka ndetse […]
Umupfakazi ufite abana batanu avuga uburyo FPR-Inkotanyi yamufashije kubarera
Umugore witwa Nyirandemeye Elina, utuye mu murenge wa Kagogo, mu karere ka Burera, avuga ko FPR-Inkotanyi yamufashije cyane akava mu bukene ndetse akabasha kurera abana be batanu. Nyirandemeye, ufite imyaka 55 y’amavuko, avuga ko yabaye umupfakazi mu mwaka wa 1984. Kuva icyo gihe ngo yabayeho mu buzima bubi, aba umukene ngo kuburyo kurera abana batanu […]
Huye: Ubworozi bw’inkwavu bwatumye Munganyinka abasha kwigurira inka
Vestine Munganyinka utuye mu Kagari k’Akabuga, Umurenge wa Mbazi, Akarere ka Huye, ni umutegarugori wiyemeje korora inkwavu abishyizeho umutima none byatangiye kumuteza imbere ku buryo ubu, uretse kwifashisha amafaranga azikuramo mu kwikenura mu rugo, yabashije no kwigurira ikimasa. Igituma abasha kugera kuri ibi byose, ni uko inkwavu we yorora atari izi ziboneka hirya no hino […]
Huye: Resident applauds development groups for huge achievement
Omar Sifa a resident of Ngoma sector in Huye District says the ‘Intambwe groups’ contributed hugely to her development and got her from poverty, making her a successful businesswoman due to the credits they give out to their members. “Before I joined Intambwe groups in 2005, I was a trader in the local market with […]
Amatsinda y’intambwe yamuteje imbere
Umubyei witwa Sifa Omar utuye mu Murenge wa Ngoma ho mu Karere ka Huye ni we uvuga ko amatsinda y’intambwe yatumye abasha gutera imbere, kuko yagiye amuha inguzanyo akoresha mu bucuruzi none ubu akaba amaze kugera ku bikorwa bifatika. Yateruye agira ati “Mbere y’uko ntangira kujya mu matsinda y’intambwe mu mwaka 2005, nacuruzaga mu isoko […]
Rwanda I Burera: Kurera abana banzwe n’ababyeyi babo byabaye nk’umurage kuri we
Hakizimana Liberatha utuye mu murenge wa Rugengabari, akarere ka Burera avuga ko kurera abana banzwe n’ababyeyi babo ari nk’umurage kuri we ngo kuko kuva yashaka umugabo yareze bene abo bana benshi. Uyu mubyeyi uri mu kigero cy’imyaka 50 y’amavuko avuga ko yashatse umugabo mu mwaka wa 1979. Nyuma y’umwaka umwe ashatse yahise atangira kurera abana […]
Rwanda I “Akazi ko gutwara abantu kuri moto n’igitsinagore kiragashoboye” – Umumotarikazi
Mukeshimana Adidja utwara abagenzi kuri moto avuga ko igitsinagore kidakwiye kwitinya ku mirimo imwe n’imwe imenyerewe nk’iyigitsinagabo kuko n’abagore bayishobora. Uwo mukobwa w’imyaka 22 atwara moto muri sentere ya Kiramuruzi mu karere ka Gatsibo na Rukara mu karere ka Kayonza. Avuga ko umwuga w’ubumotari yumva awukunze kandi umuhesheje ishema kuko kuva akiri umwana yumvaga ashaka […]
Rwanda | Ngororero: Umugore yahembewe ko yaharaniye kwigira
Mutuyimana Anonciata wo mu kagali ka Torero umurenge wa Ngororero mu karere ka Ngororero yahembwe na bagenzi be kubera ukuntu yagaragaje ibikorwa by’indashyikirwa mu kugerageza kwibeshaho adategereje inkunga ziturutse hanze. Nkuko uyu mugore abivuga, mu myaka itatu ibanziriza 2012, Mutuyimana yari mucyiciro cy’abatindi aho yahabwaga ubufasha na Leta, ariko inkunga abonya akazibyaza undi musaruro. Mutuyimana […]


c: text/html

text:
Rwanda | Rusizi: Intara y’Iburengerazuba irifuza gusubirana isura yahoranye mu kwesa imihigo mu Rwanda
Ibi ni ibitangazwa na Bwana Nyamaswa Emmanuel Ushinzwe Igenamigambi mu Ntara y’Iburengerazuba, ubwo yatangizaga igikorwa cy’igenzura ry’ishyirwa mu bikorwa ry’imihigo mu Karere ka Rusizi ku wa 09/11/2012.
Ibi bibaye nyuma y’aho isuzuma ry’imihigo y’umwaka wa 2011-2012, ryagaragaje ko Intara y’Iburengerazuba itabashije kugira amanota meza mu kwesa mihigo ishize, ndetse hakagaragara ko n’Akarere ka nyuma mu muhigo katurutse muri iyi Ntara.
Bityo, Ubuyobozi bw’iyi Ntara bukaba bwarahagurukiye kugenzura uko imihigo yasinywe uyu mwaka yatangiye gushyirwa mu bikorwa n’uturere tuyigize.
Ku ikubitiro mu Karere ka Rusizi, niho hatangiriye iki gikorwa kijyana no gusesengura ingamba zafashwe na buri Karere kugira ngo kazabashe kwesa imihigo uyu mwaka wa 2012-2013 uko yahizwe.
Umuyobozi w’Akarere ka Rusizi, Bwana Nzeyimana Oscar, yagaragarije intumwa z’Intara y’Iburengerazuba kimwe n’abafatanya bikorwa b’Aka Karere bari bitabiriye iyi gahunda ko muri rusange imihigo 58 Akarere kasinyanye na Perezida wa Repubulika yose yatangiye gushyirwa mu bikorwa kandi ikaba igenda neza, ngo ahagaragara ikibazo ni ku mihigo izashyirwa mu bikorwa ku bufatanye bw’Akarere n’izindi nzego.
Urugero ngo n’umuhigo wo gukoresha amarushanwa yiswe “ Kagame Cup”, ataratangira, ariko ngo bikaba biterwa n’uko ababishinzwe bo muri Minisiteri y’Ubutegetsi bw’Igihugu aribo bagomba ku bigiramo uruhare.
Yavuze kandi ko undi muhigo ushobora kutagerwaho nkuko wateganyijwe ari uwo kongera umusaruro uturuka mu buhinzi, bitewe n’ibiza biherutse kwibasira ikibaya cya Bugarama, aho ha 7 z’ibishyimbo, iz’umuceli 48 n’iz’ibigoli 70 zatwawe n’amazi tariki ya 30 ukwakira 2012.
Bwana Nyamaswa Emmanuel Ushinzwe Igenamigambi mu Ntara y’iburengerazuba, ari nawe uyoboye itsinda rikora iri genzura, yatangaje ko impamvu bashyize ingufu mu kugenzura ishyirwa mu bikorwa ry’imihigo y’uyu mwaka ari ukugira ngo isura iyi Ntara yahoranye yo kuza mu myanya y’imbere izabashe kuyisubiza kandi ngo ibyo bizagerwaho ari uko n’uturere twahinduye imikorere tukabona amanota aduhesha kuza mu myanya y’imbere biturutse ku kwesa neza imihigo yose twasinyanye n’umukuru w’Igihugu cy’u Rwanda.
Kuri iyi ngingo akaba yashimye intera Akarere ka Rusizi kagezeho, ariko asaba ko byakomeza kandi ibikorwa byose bikajyana n’igihe kiba cyateganyijwe.

robotstxt: allowed

filter: keep


text:
Tega amatwi:
Gahunda ya Leta y’Inkotanyi yo kugira Abatutsi abavictimes no guhatira Abahutu gusaba imbabazi iracyavugisha menshi.
Ku tariki ya 10/08/2013, mu mwanya wagenewe Urubuga Rwa Twese, Radiyo Ijwi Rya Rubanda yahaye ijambo Bwana Abadallah Akishuli, imuha umwanya uhagije wo kwibwira abanyarwanda no gusobanura ibikubiye mu nyandiko ye aherutse gutangaza yitwa
Akishuli ati: “Sinzicuza icyaha ntakoze kandi sinifuza n’uzicuza mu izina ryanjye”.
Mushobora gutega amatwi ibyavugiwe muri icyo kiganiro byose. Kubera ko byamaze igihe kirekire, muri iyi nyandiko turabibagezaho mu byiciro 2.
Mushobora kujya ku urubuga rw’Ijwi Rya Rubanda mukatubwira icyo mutekereza ku bitekerezo byatanzwe muri icyo kiganiro.


text:
Umubyeyi utwite cyangwa wonsa akeneye kwitabwaho byihariye. Nk’uko tubikesha imfashanyigisho ya Minisiteri y’ubuzima,ku bijyanye n’uburyo umugore utwite n’uwonsa barinda ubuzima bwabo.
Abagore batwite bakeneye kujya gupimisha inda nibura inshuro 4mbere yo kubyara,bahereye ku mezi atatu ya mbere.Bakeneye kunywa amazi meza kandi menshi buri munsi. Kwirinda kunywa icyayi cyangwa ikawa mu gihe cyo kurya n’igihe cyose utwite.
Hari intungamubiri z’inyongera bakenera
Mu gihe utwite ukenera Feri cyangwa Aside Folique na nyuma y’amezi 3 nibura umaze kubyara. Nywa ibinini bya Feri mu gihe cyo kurya kugira ngo bifashe umubiri kuyakira. Koresha buri gihe umunyu urimo iyode kugira ngo ukumire uburwayi buterwa n’ibura rya iyode harimo umwingo ku babyeyi,ubukuri,kudindira mu mikurire y’umwana n’ubuswa mu ishuri.
Egera muganga aguhe vitamin A mu gihe cy’ibyumweru 6 umaze kubyara kugira ngo umwana abashe kubona Vitamine A mu mashereka.
Hagomba isuku n’imitegurire myiza y’ibiribwa
Isuku yuzuye ni ingenzi kugira ngo umuntu yirinde indwara y’impiswi n’izindi ndwara. Koresha ibikoresho bisukuye kandi ubike ibiribwa ahantu hafite isuku. Teka inyama,amafi cyangwa amagi kugeza igihe bihiriye neza.
Ronga imboga hanyuma uziteke akanya gato,noneho uzirye ako kanya kugira ngo zigumane intungamubiri. Ronga imboga n’imbuto ziribwa ari mbisi mbere yo kuzikata no kuzirya. Karaba intoki n’isabune n’amazi asukuye mbere yo gutegura ibiryo na nyuma yo kwituma no gusukura umwana witumye.
Izindi nama z’ingenzi ku bagore batwite n’abonsa
Ruhuka bihagije kandi wirinde imirimo ivunanye cyane cyane mu mezi atatu ya nyuma utwite na nyuma yo kubyara. Ryama mu nzitiramibu iteye umuti buri joro kugira ngo wirinde Malariya.
Igihe ufite umuriro,jya kwivuza ku kigo nderabuzima ako kanya. Fata ibinini by’inzoka kugira ngo binakurinde kugira amaraso make. Irinde inzoga,ibiyobyabwenge n’itabi. Tuzakomeza n’izindi nama.


text:
Uburobyi
Uburobyi
Ubworozi bw’amafi n’uburobyi [1]
Kuva mu mwaka w’2000, umusaruro w’amafi wagiye wiyongera buhoro buhoro kugera mu mwaka wa 2004. Mu mwaka w ‘2005, umusaruro wagabanutseho gato. Mu gihe cyakurikiyeho, kuva mu mwaka wa 2006, kubera ko hakozwe ibikorwa byinshi bigamije kongera umusaruro w’amafi, umusaruro wagiye uzamuka buri mwaka ku buryo bukurikira: muri 2000 habonetse toni 6996, muri 2001 habonetse toni 7 308, muri 2002 habonetse toni 7 600, muri 2003 habonetse toni 7 600, muri 2004 habonetse toni 8 126, muri 2005 habonetse toni 8 089, muri 2006 habonetse toni 8 300, muri 2007 habonetse toni 8 900, muri 2008 habonetse toni 11 682, muri 2009 habonetse toni 10835
Imbonerahamwe igaragaza uko umusaruro w’amafi wagiye wiyongera 2000-2009:
Harwanyijwe isuri ku misozi yegereye ibiyaga, hashyizweho abarinzi b’ibiyaga na za komite zo kubungabunga uburobyi zigizwe n’abarobyi ubwabo, hatanzwe amahugurwa menshi n’ingendoshuri ku bakora umurimo w’uburobyi n’ubworozi bwo mu mazi bigamije kubongerera ubushobozi kugirango bashobore kuzamura umusaruro uturuka kuri uwo murimo.
Hakozwe inyigo yo gutunganya no gucunga neza ibiyaga 17 by’imbere mu gihugu. Inyigo yakozwe yagaragaje ko uburobyi bwonyine budashobora guhaza abaturarwanda ku mafi uko byagenda kose, akaba ariyo mpamvu u Rwanda rugomba gushyira ingufu nyinshi mu bworozi bw’amafi mu byuzi, mu bidendezi no mu bigobe by’ibiyaga mu buryo bushoboka bwose hakoreshejwe imbuto y’amafi nziza itanga umusaruro mwinshi kandi vuba. Ni muri urwo rwego hashyizweho ishami rya gatatu ry’Umushinga PAIGELAC rizakorera mu Ntara y’Amajyepfo n’iy’Iburengerazuba, rikazateza imbere by’umwihariko ubworozi bw’amafi mu byuzi no mu bidendezi muri izo ntara zombi.
Hakurikijwe iyo nyigo, haguzwe imbuto y’amafi ya Oreochromis niloticus (Tilapia nilotica) imu gihugu cya Uganda, ikaba yarakuwe mu kiyaga cya Albert.


text:
Kwibuka ku nshuro ya 19 Jenoside yakorewe Abatutsi bizabera ku mudugudu
Ubusanzwe gahunda yo gutangiza icyumweru cyo kwibuka abazize Jenoside yakorewe Abatutsi byaberaga kuri Sitade Amahoro i Remera, ku nshuro ya 19 bizabera ku rwego rw’umudugudu, hagamijwe ko bibera ahantu henshi kandi igikorwa kikitabirwa na benshi.
Mu kiganiro n’abanyamakuru cyabereye mu cyumba cy’inama mu biro bya Minisitiri w’intebe kuri uyu wa Kane tariki ya 7 Gashyantare, kiza gikurikira inama y’abaminisitiri, cyitabiriwe na Minisitiri w’Uburezi Dr Vincent Biruta, Minisitiri w’Umutungo kamere (...)
Ubusanzwe gahunda yo gutangiza icyumweru cyo kwibuka abazize Jenoside yakorewe Abatutsi byaberaga kuri Sitade Amahoro i Remera, ku nshuro ya 19 bizabera ku rwego rw’umudugudu, hagamijwe ko bibera ahantu henshi kandi igikorwa kikitabirwa na benshi.
Mu kiganiro n’abanyamakuru cyabereye mu cyumba cy’inama mu biro bya Minisitiri w’intebe kuri uyu wa Kane tariki ya 7 Gashyantare, kiza gikurikira inama y’abaminisitiri, cyitabiriwe na Minisitiri w’Uburezi Dr Vincent Biruta, Minisitiri w’Umutungo kamere Kamanzi Stanislas na Minisitiri w’Umuco na Siporo Mitali Protais, byatangajwe ko kwibuka abazize Jenoside yakorewe Abatutsi muri Mata 1994, muri uyu mwaka bizaba bitandukanye gato n’uburyo bwari busanzwe.
Minisitiri w’Umuco na Siporo Mitali Protais atangaza ko bizatangizwa mu gitongo ku wa 7 Mata, aho Perezida wa Repubulika azunamira abashyinguye mu rwibutso rwa Kigali ruri ku Gisozi, ashyira indabo ku mva kandi acane n’urumuri rw’icyizere.
Abanyarwanda bose bakazakurikirana ijambo Perezida wa Repubulika azaba yateguye kuri uwo munsi, hanyuma bikomereze mu midugudu abantu batuyemo.
Ku mugoroba hazaba urugendo rwo kugana kuri Sitade Amahoro azatangirizwa umugoroba wo kwibuka. Minisitiri Mitali agira ati “aho imidugudu yegereye inzibutso zishyinguyemo abazize Jenoside, bategura gahunda yo kujya kunamira izo nzirakarengane zihashyinguye.”
Ku birebana na za Ambasade, Minisitiri Mitali yatangaje ko igikorwa kizakorwa uko bisanzwe.
Indi mpinduka yatangajwe ni uko hazajya hakoreshwa ibara risa n’ivu bisanzwe mu muco w’Abanyarwanda ariko bidakuraho andi mabara asanzwe akoreshwa, Abanyarwanda bakazagenda babyinjiramo buhoro buhoro kuko ari ryo rijyanye n’umuco.
Umunyamabanga Nshingwabikorwa wa Komisiyo y’Igihugu ishinzwe kurwanya Jenoside, Mucyo Jean de Dieu, atangaza ko kwibukira mu midugudu n’ubundi byari bisanzwe ariko ubu bikazakorwa ku buryo abantu benshi bahurira hamwe. Asaba abazatanga ibiganiro kubihuza n’aho abaturage babihabwa bazaba bari, kandi bikazatangwa n’abantu bashoboye abaturage na bo bagahabwa urubuga rwo giutanga ibitekerezo.
Uyu mwaka insanganyamatsiko iragira iti “Twibuke Jenoside yakorewe Abatutsi duharanira kwigira.” Abanyarwanda bakaba bongera gusabwa ko mu cyumweru cyo kwibika gitangira ku wa 7 kigasozwa kuwa 13 Mata, nta bikorwa byo kwishimisha, nta myidagaduro, akazi gasanzwe kakazajyana n’ibiganiro bizatangwa nyuma ya saa sita.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abantu benshi usanga bagira ubwoba bwo gusomana, kuko baba bahangayikishijwe n’uko batari bubikore neza. Hanyuma abandi nabo ugasanga baratera utwatsi ababibakoreye, buri gihe yajya kumusoma ugasanga arahunza iminwa. Ni gute ushobora kubigenza rero kugirango nawe usomane neza nk’abandi?
Icya mbere cy’ibanze ni uko niba ugira ubwoba bwo gusomana ngo utabikora nabi guhera ubu ugomba kubifasha hasi.
Rimwe na rimwe rero ku bantu usanga batarabana, tuvuge bari nko muri fiancailles, usanga basohokana bakajya gusangira, bakishima bakagirana ibihe byiza. Hanyuma igihe cyagera nyamusore agaherekeza umukobwa, maze bakagera aho bagomba gusezeranaho. Uko uwo mukobwa areba umuhungu yiyiba, rimwe na rimwe agacurika amaso akareba hasi, bikereka umuhungu ko nawe ashobora kuba yifuza ko yamusezeraho amusomye. Ariko umuhungu agahangayikishwa n’uko ibyo amusomamo wenda ashobora kuba ataribyo yibwira! Hanyuma ikindi kizana ubwoba burushijeho, n’aho umuhungu atangira kwibaza uko uwo mukobwa yaba akunda ko bamusoma. Ugasanga atangiye kwibaza ko namusoma nabi biri butume umukobwa amwanga burundu!
Techniques cyangwa se nanone théories zishobora gutuma umuhungu amenya gusomana, zitandukanye n’iz’umukobwa. Cyane cyane ko burya mu mico yose hirya no hino ku isi, ugerageza gufata iya mbere mu bikorwa nk’ibingibi akenshi ni umuhungu.
Uretse kuba mwagiranye ibihe byiza rero, ushobora no kuba usanzwe uzi uyu mwari neza, ku buryo uzi igihe aba ashaka gusomana n’igihe aba atabishaka. Aha biba byoroshye.
Turebe noneho iyo utamuzi neza, wenda ari nabwo bwa mbere ugiye kumusoma! Icya mbere rero ukora, ntago ari uguhuruduka ngo uhite umwiba iminwa, nibiba ngombwa ngo uyinunire! Oya. Ugomba kumwiyegereza buhoro buhoro, noneho ukamureba mu maso cyane bucece, ugenda wegera wegera gake gake, ari nako umwiyegereza, noneho yaba abishaka nawe agenda ubona ahinduka mu maso yitegura kukwakira. Ariko iyo atabishaka, aragusunika akakwigizayo. Iyo akwigijeyo rero, ugomba kubyemera gutyo ntuhatirize ahubwo ukazagerageza ikindi gihe.
Iyo rero ubonye atakwigijeyo, ugakomeza umwiyegereza, ushobora gukoza iminwa yawe buhoro cyane ku ye. Navuga ko ari nko kuyisigaho gahoro. Hanyuma naba atabishaka, azakwigizayo. Ariko naba ashaka ko umusoma nawe, nucunga uzasanga yahumirije amaso, ndetse uko iminwa yawe uyisiga kuye wumve nawe asa n’uyakira.
Hanyuma icyo uzakora nabyakira, ni ugutangira kumusoma, ariko kandi ntiwihute. Bitangire, ariko ubireke bitinde. Uzamusoma iminwa buhoro utayikurura ngo wende kuyica! Ibyo ukora bisa no kuyirigata cyangwa se kuyikomba buhoro. Nubishaka uzakura no ku minwa umanure werekeza ku muhogo, kandi byose ubikora buhoro buhoro, aho kugirango ubikore nk’ushaka kumurya! Witsindagira!
Niba rero ari ubwa mbere wari usomye uwo mwari, byaba byiza utihutiye kumuha ururimi. Cyangwa se tire langue. Ubundi mu cyongereza iyo baiser yo konka ururimi bayita French kiss. Wikwihutira rero kumuha ururimi, ahubwo bibikire undi munsi.
Reka noneho tugaruke ku wundi munsi, tuvuge ko ushaka kumusoma bimwe byimazeyo ndetse ukamuha n’ururimi, cyangwa se ukamukorera French kiss.
Iyo rero ushaka gusoma umuntu cyane ukamuha n’ururimi, wakagombye kubanza gutangirira kuri kiriya gice cyo kumusoma iminwa kandi buhoro. Nta ngufu zigomba kuba zirimo. Igihe kirageze rero, urumva ushaka gukomeza ukamuha n’ururimi. Tangira wasama buhoro, hanyuma uzane ururimi rwawe noneho abe arirwo umukoza ku munwa. Ururimi rwawe wirushyiramo umugaga, ahubwo nabyo bikore woroheje cyane. Naba ashaka ko umusoma utyo, nawe azatangira kwasama buhoro buhoro hanyuma igikorwa ukoze ajye acyakira.
Nubona rero nawe abumbuye umunwa buke buke, uzamenya ko nawe abishaka atyo nta kibazo, noneho iki nicyo kizaba igihe cyo kumusomana imbaraga. Syiraho imbaraga, umwereke ko koko washakaga cyane kumusoma. Ubikore utitangiriye. Noneho ikizagenda kikuyobora kugirango umenye ko yishimye cyangwa se ko abirambiwe, ni uburyo azagenda yitsa imitima (soupir), cyangwa se aho kwitsima imitima ukumva arahirita (gémir).
Mu gusomana, ni ngombwa kwibuka ko amaboko nayo agira uruhare rukomeye mu migendekere myiza yabyo. Buriya umusore iyo akaresa umukobwa amaboko, amanura azamura ariko kandi buhoro buhoro, nta ngufu ashyiramo, ngo burya nabyo bituma abakobwa batwarwa. Gushyira ibiganza byawe ku kibuno cye ngo nabyo bimugaragariza ko umukingiye. Protection. Igihe umusoma ushobora no gufatisha amaboko yombi akananwa ke cyangwa se mu misaya, nabyo ngo bimwereka ko umushaka bubi na bwiza.
Urumva rero ko uba ugomba kugenda uhinduranya amaboko yawe kandi ukamenya icyo gukora igihe cyacyo.
Igihe musomana, wikumva ko buri gihe uzajya umuha iminwa gusa. Cyangwa se ngo wumve ko uzahora umuha ururimi. Ibi nabyo biri mu bintu bijya bituma abantu barambirwa gusomana. Ni ngombwa ko uhinduranya, kandi udategereje ejo. Ahubwo mu gihe kimwe ukamusoma ukuntu kwinshi gutandukanye. Uku kumusoma bitandukanye rero, harimo no kuba wasa n’umurya ugutwi, ariko buhoro buhoro. Ukaba wamusoma akananwa se, amaso, agahanga n’ahandi. Icyo ugomba gushyira mu mutwe buri gihe, ni ukutabikorana imbaraga. Ahubwo nyine ukabikora mu buryo buri sexy. Bukurura.
Mu kurangiza, niba ugiye gusoma umuntu bwa mbere, hari ibintu wakagombye kubanza ukitaho:
- Kuba ufite umwuka mwiza
- Kuba wambaye neza kandi usokoje neza, ku bakobwa no mu maso ukaba ukeye
- Gerageza ugenzure (controller) amaboko yawe n’ururimi rwawe, kuko nubikoresha nabi uzamutera ubwoba cyangwa ukamubihiriza
- Iyemere. Wumve ko uri busomane neza. Kandi ibi bizumvikana mu buryo urimo umusoma
- Gerageza kumenya gusoma ibimenyetso by’umubiri we, kugirango ujye umenya niba ibyo ushaka kumukorera nawe abishyigikiye, cyangwa se niba atabishaka kugirango nawe urekere aho. Wari uzi n’ikindi se? Buriya ngo nta kintu gishobora gutuma umukobwa yanga kugusoma nko kuba nawe urimo kumwinsindagiraho! Ndavuga kumusoma ku ngufu.
INTAMBWE ESHANU ZAGUFASHA GUSOMANA NEZA IGIHE UTANGA URURIMI
Intambwe ya mbere, ni ukuba wibrosheje neza, mu kanwa hahumura neza, mbese nta mwuka mubi ufite. Kuko, uramutse usohora umwuka utari mwiza, bishobora kuba bibi.
Intambwe ya kabiri, ni uguhumiriza. Burya ngo nibyo bituma umuntu aryoherwa n’uko gusomana (savourer).
Intambwe ya gatatu, ku muhunggu usoma umukobwa, ni ukubanza ugasa n’usaba umukobwa uruhushya rwo kumusomesha ururimi, kuko ibi ubundi byakagombye gukorwa n’abantu bafitanye ubucuti bukomeye. Umusaba uruhushya rero wasama ukazana ururimi buhoro ukarunyereza ku minwa ye ukareba niba nawe agusubiza atyo, iyo atabikoze umenya ko yabyanze, ubwo ukarekera aho kuko aba adashaka ko mugera kure, wenda kubwe aba abona hakiri kare cyangwa se atanabishaka.
Igihe umusoma utyo wamuhaye ururimi kandi, intoki zawe nazo ntizicara ubusa. Ukomeza umukorakora cyangwa se unyereza intoki zawe ku mubiri we, cyane cyane nk’ahagana ku nda hasi, ukazengurutsa ku mabuno, ukaba wamukorakora mu mutwe, ariko kandi wirinda kumusandaguriza imisatsi. Nta mpamvu yo kwirukanka cyangwa gukora ibintu nk’iby’abasazi, niyo mpamvu namwe muba mugomba gushaka umwanya mutarimo kwiba.
Ariko ntibivuga ko umugore nawe adashobora kuba ariwe usaba mbere mu bimenyetso umugabo ko ashaka kumusoma birengejeho, amuha ururimi. Umugore we rero abikora ate?
Nawe ashobora gutera intambwe ya mbere akamwegera, hanyuma agafata amaboko ye akayamufatisha ku ijosi. Ntagomba gutinya kuzana ururimi rwe buhoro akarukoza kurwe, cyane cyane ko ururimi rw’abagabo rushobora kuba ruri sensible cyane kurusha urw’abagore. Icyo gihe uba utangiye kumushobora. Umukobwa ashobora nanone gufata ibiganza bye bigakorakora iby’umusore, amaboko ye, yibuka kubikora buhoro buhoro. Agakomeza akamukorakora hose, mu gituza cye, n’ahandi. Nawe rero ashobora gufata intoki ze agakorakora umugabo mu musatsi, kandi ku mugabo we, ntuzagire ikibazo cyo kuba wasandaguza imisatsi ye niba ayifite. We buriya ahubwo, ngo n’iyo uyikuruye gatoya bimwongerera kumva ashaka gukomeza kugusoma.
Intambwe ya kane mu gusomana bigiye kure, cyangwa se mu guhana French Kiss, ni ukwibuka ko igihe murimo musomana mutyo guhumeka nabyo biba bikenewe. Hari abakunda guhumekeranamo, bahumekera mu kanwa. Bakumva birabanogeye. Mbese urumva ko biba bisaba kugenda umenya umuntu buhoro buhoro kugirango umenye ibyo akunda. Abandi rero nabo bafata ako gahe gato ko guhumeka, yamara guhumeka akagaruka, ari nako ushobora kuba wamwitegereza ukamwenyura, bityo bikarushaho kuryoha kuko buri wese ariho abonera ko mugenzi we agishaka ko bakomeza batyo.
Intambwe ya gatanu mu gusomana bigiye kure, cyangwa mu guhana French kiss, aho umuntu aha undi ururimo rwe, ni ukwibuka ko murimo mwishimisha. Kugirango ibyo byishimo rero bikomeze kandi bimare akanya, ni uko mugenda muhindura. Niba mumaze akanya mwahanye ururimi, noneho mukongera mugasa n’abarekuranye, mukongera mugasomana iminwa, kwa kundi mubikora buhoro buhoro mudashyiramo imbaraga. Mukongera umwe akaba yasoma undi mu ijosi, n’ahandi, akoresha umunwa kandi abikora buhoro adashyiramo ingufu. Cyane cyane ko iyo muhana ururimi nabwo wakagombye gukora ku buryo ururimi rwawe nta mugaga uba urimo.


text:
Ntibavuga Bavuga: Ibyerekeye inka n’amata
Kubera agaciro Abanyarwanda duha ibintu bimwe na bimwe mu muco wacu wa Kinyarwanda nk’ inka, amata, ingoma ariyo yari ikimenyetso cy’ubutegetsi bwa kera ndetse n’umwami ; hari amagambo agendanye n’ibyo bintu afite uburyo yavugwaga akagaragaza ako gaciro ibyo bintu byahabwaga mu muco.
Reka duhere ku magambo yakoreshwaga ku nka n’amata kugirango tuyibukiranye binashobotse tujye tunayakoresha kuko agaciro byahabwaga n’abakera ntaho kagiye.
Ayo magambo yakoreshwaga ku mata ni aya akurikira:
Amata (...)
Kubera agaciro Abanyarwanda duha ibintu bimwe na bimwe mu muco wacu wa Kinyarwanda nk’ inka, amata, ingoma ariyo yari ikimenyetso cy’ubutegetsi bwa kera ndetse n’umwami ; hari amagambo agendanye n’ibyo bintu afite uburyo yavugwaga akagaragaza ako gaciro ibyo bintu byahabwaga mu muco.
Reka duhere ku magambo yakoreshwaga ku nka n’amata kugirango tuyibukiranye binashobotse tujye tunayakoresha kuko agaciro byahabwaga n’abakera ntaho kagiye.
Ayo magambo yakoreshwaga ku mata ni aya akurikira:
Amata yiriwe: Amirire
Amata yakamwe ako kanya agishyushye: Inshyushyu]
Amata yaraye ataravura: Umubanji
Amata yavuze: Ikivuguto
Amata y’Inka yimye: Amasitu
Aho batereka Amata: Ku Ruhimbi
Icyo bakamiramo: Icyansi
Icyo banyweramo Amata: Inkongoro
Icyo bacundiramo amata: Igisabo
Igipfundikizo k’ igisabo : Inzindaro
Icyo bavurugisha Amata: Umutozo
Gukura amavuta mu mata: Kwavura
Ikibumbe cyamavuta y’inka: Isoro
Kumena Amata ubishaka: Kuyabikira
kumena Amata utabishaka: Kuyabogora
Amata yakuwemo amavuta: Amacunda
Amata y’Inka ikimara kubyara : Umuhondo
Kirazira gupfobya Amata ngo uyite Uduta: Amata aba menshi cyangwa make.
Amwe mu yakoreshwaga ku nka ni aya akurikira:
Inzu y’Inka: Ikiraro
Inzu y’Inyana: Uruhongore
Ikiziriko cy’Inka :Injishi
Kuzirika Inka :Kujisha Inka
Gutangira Gukama: Kwinikiza
Kurangiza Gukama: Guhumuza
Inka itagikamwa: Inka yatetse
Ibyo Inka yituma : Amase
Ikirundo cy’amase:Icukiro
Amase yumye:Igisheshe
Inkari z’inka: Amaganga
Kotesha inka: Gucanira Inka
Gutwita kw’Inka: Guhaka cg gufata
Kurongorwa kw’inka: Kwima
Inka ntirya :irarisha
Ubwatsi Inka ziraramo: Icyarire
Kujya kurisha: Kwahuka
Kujyana inka kunywa amazi: Gushora
Gukura amase y;inka mu rugo: Gukuka
Inka itarabyara ariko nkuru : Ishashi
Inka yabuze urbyaro: Ingumba
Ubwatsi bahanaguza inka : Inkuyu, abandi babwita Inkuyo
Kujyana inka kwima : Kubangurira
Kubuza inyana konka igihe nyina ikamwa: Kwimira
Kureka inyana ikabanza konka mbere yo gukama : Kuretesha
Inka yiteguye gukamwa : Kureta/Yarese
Inka yiteguye kwima irarinda (Kurinda)
Inka ijyanwa gusaba umugeni: Inkwano
Inka ikomoka ku nkwano igahabwa iwabo w”umuhungu : Indongoranyo
Guha umuntu inka : Kumugabira
Inka ihabwa uwaguhaye inka : Inyiturano
Inka yirutse igasiga abashumba : Gutana
Inyana ikivuka: Umutavu
Kuruhuka kw’Inka imaze kunywa mbere yo gusubira kurisha : Kubyagira
Aho inka zibyagira: ku Ibuga
Kungurana ibitekerezo kuri aya magambo bifasha cyane cyane abana bari kubyiruka muri iyi minsi; kugirango babashe kumva amagambo uburyo yakoreshwaga kera ku bintu Abanyarwanda bahaga agaciro kurusha ibindi , tunirinda ko hazagira uwo bongera kubaza ngo :’ese amata aturuka he?"ngo asubize ngo: "Amata aturuka ku igare".
Uwaba afite n’andi tutavuze yatwandikira akayatwoherereza kugirango dukomeze kungurana ibitekerezo no guhugurana biganisha mu gusigasira umuco ndetse n’ururimi rwacu rw’Ikinyarwanda kuko ariyo nkingi ya mbere y’umuco wacu wa Kinyarwanda. Nahubutaha tuganira ku magambo yakoreshwaga ku Mwami ndetse no ku Ngoma nk’ikimenyetso cy’ubuyobozi bwo ku Ngoma ya Cyami.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uko muzika nyarwanda ikomeje kugenda itera imbere ni nako ama studio akora ibijyanye na muzika nayo akomeje kwiyongera, ni muri urwo rwego twasuye Lucky studio Production y’uwitwa NDAGIJIMANA Pierre Célestin iherereye mu Ntara y’Amajyaruguru Akarere ka Musanze muri centre ya Byangabo iruhande rw’Ishuri Rikuru ry’Ubuhinzi n’Ubworozi (ISAE-Busogo), maze iganira na Producer wayo.
Producer yatangiye atubwira ko amazina ye ari Léo Hirwa, akaba kandi atari Producer gusa kuko ari n’umuhanzi aririmba muri Groupe The Twins igizwe n’abasore babiri aribo Léo n’impanga ye Sam, iyi groupe ikaba ibarizwa mu Karere ka Huye. Yadutangarije kandi ko amaze mukazi kubu Producer amezi arindwi (7) kuko ngo mbere yakoraga indirimbo zikitirirwa abandi. Mbere yo kujya muri Lucky Studio Production yabanje gukorana na Maurix, muri Maurix Music Studio Production kuko yaje kuhava nyuma y’uko igira ikibazo ikaba nk’ifunze, iyi ikaba ari Studio iherereye mumujyi wa Huye Intara y’Amajyepfo.
Nk’uko twatangiye tubibabwira, twashatse kumenya niba hari akamaro k’ubwiyongere bwama studio ya muzika mu iterambere ryayo, Producer Léo adutangariza ko gahari kanini kuko byorohereza abahanzi nyarwanda kubona aho bakorera indirimbo zabo kandi habegereye bityo abahanzi bakiyongera bigatuma bagira ishyaka ryo gukora ibihangano byiza ngo bishimishije kandi bifitiye akamaro ababyumva, ati mbega bituma habaho competition hagati y’abahanzi, yadutangarije kandi ko Atari kubahanzi gusa ahubwo bifite n’akamaro kuba Producer kuko uko studio ziyongera ni nako akazi kaba kiyongereye bityo bikagabanya ubu shomeri.
Abajijwe niba iyi studio hari icyo izamarira abayituriye by’umwihariko ndetse n’abandi bahanzi nyarwanda muri rusange, yadutangarije ko nk’uko studio iri mu Byangabo kandi Yegereye Akarere ka Nyabihu, abahanzi byagoraga kujya gukorera indirimbo zabo kure bityo bakabura uko bagaragaza impano zabo, nabo bibonye muri muzika nyarwanda, ati kandi hari n’abatinya kujya muma studio akomeye kubera ibiciro batibonamo, kandi muby’ukuri nabo baba bafite byinshin kandi byiza bazi.
Twashatse kandi kumenya uko abona studio akoreramo maze atubwira ko buhoro buhoro igenda itera imbere, ati “ntamwana uvuka ngo arare yuzuye ingobyi” ibi yabivugiye ko imaze igihe gito kingana n’amaze agera kuri 5 gusa ifunguye imiryango.
Ku bijyane nuko abona muzika Nyarwanda, yadutangarije ko abona igenda itera imbere kuko itangazamakuru rimaze gutera imbere bituma indirimbo nyarwanda nazo zikinwa bityo zikamenyekana kuko mbere Radio ikiri imwe mu gihugu ngo wasangaga hakinwa cyane ndirimbo zo hanze bityo kuba umuhanzi nyarwanda yamenyekana ngo atere imbere ugasanga bitoroshye. Gusa yatubwiye ko Muzika nyarwanda nubwo itera imbere ariko hakiri byinshi byo gukora, ati “urugendo ruracyari rurerure muri muzika nyarwanda”, ati ariko mbona tugeze nko muri kimwe cya kabiri ngo tube twagera kurwego mpuzamahanga, bityo rero abahanzi nyarwanda bakwiye gukorana ubuhanga indirimbo zabo (ibihangano bya qualité)
Yatangaje kandi ko abona Auto-tune (Uburyo bwo guhindura ijwi igihe indirimbo iri gukorwa ngo rirusheho kwumvikana neza) atari nziza muri muzika kuko umuziki uri live ariwo ukundwa cyane, ati si byia ko umuhanzi yakundwa maze yajya kuririmbira abantu live ntibabe bamenya ko ari we!. Naho kubijyanye na biff zikunze kugaragara muri muzika yaragize ati “ Jyewe nkunda amahoro, bityo rero niba hari icyo dushaka kugeraho nuko twafatanya, kubwange mbona atari nziza”
Aha ntitwarangiza tutababwiye zimwe mu ndirimbo zagiye zikundwa yakoze, twavuga nka Nsubiza, Namuhisemo zombie za Groupe The Twins ndetse tukavuga Bimbwire ya Boni Buranga na Umuhire ya The Twins na Boni Buranga (iyi yayikoreye muri Lucky Studio Production).
Yarangije adutangariza ko kugirango muzika nyarwanda itere imbere ari uko abahanzi bajya bakorana ubuhanga indirimbo zabo kandi bagakorerwa n’imenyekanisha (promotion) kugirango indirimbo zabo zimenyakane kandi zigere kure haba ari muri East Africa ndetse no kurwego rw’Isi.
Christophe HITAYEZU


text:
Umuhanzi mu ndirimbo zihimbaza Imana Bobo Bonfils arashimira cyane Imana kubera ibyiza abona imaze kumugezaho by’umwihariko ku myaka 27 amaze avutse.
Ubwo twaganiraga tumubaza ubutumwa yatanga ku munsi yizihizaho isabukuru ye y’imyaka 27 amaze avutse dore ko yavutse ku itariki 24.3.1987, uyu muhanzi umaze kumenyekanaho gutebya yabanje adutangariza ko ikintu cya mbere kimushimishije ari uko noneho ashobora kujya gusezerana.
Yagize ati: “Nabaye umuntu mukuru, ubu nanjye nemerewe kuba najya muri komini nkagira icyo mvuga!”
Nubwo ariko yavuze atyo, yakomeje atubwira ko atarabona umukunzi bityo bikaba bikimubereye imbogamizi kuko atajya muri “komini” ari wenyine atarabona umukunzi.
Yagize ati: “Ndacyashakisha umukunzi sindabona uwo duhuza, burya ni ibintu bisaba kubanza kwitonda…”
Bobo Bonfils yakomeje ashimira Imana agira ati: “Ndashimira Imana ibyiza byose igenda inkorera, ndayishimira intambwe zose imaze kunteza, ndayishimira aho ngeze muri muzika kuko aho ngeze muri muzika ni kure ndetse ndanayishimira no mu buzima busanzwe kubyo ikomeza kunkorera.”


text:
Ngoma: Bashoje ukwezi kwahariwe urubyiruko baremera abatishoboye bacitse ku icumu
Urubyiruko rwo mu karere ka Ngoma rwashoje ukwezi kwaruhariwe ruremera abatishoboye bacitse ku icumu rya Jenoside yakorewe abatutsi mu Rwanda mu 1994 bo mu karere ka Ngoma baboroza inka esheshatu.
Honorable depite Mukobwa Justine wari witabiriye isozwa ry’uku kwezi yashimye uburyo uru rubyiruko rwishyira hamwe rwishakamo ibisubizo byugarije igihugu cyabo.
Abahawe izi nka kuri uyu wa 31/05/2014 bavuze ko bashimishijwe nuko bagiye kwiteza imbere kandi banarushaho kubaho neza banywa amata banafumbira imirima yabo.
Umwe mu bahawe izi nka yagize ati ”Iyi nka izamfasha kwiteza imbere ,noneho ninashyira ifumbire ku nsina ntizampa agatoki? Nzanywa amata ngire ubuzima bwiza kandi ndayakunda cyane.”
urubyiruko rwari rwitabiriye iyi gahunda rukaba rwaranagize uruhare mu gutanga izi nka zifite agaciro ka milliyoni imwe y’u Rwanda, rwavuze ko rugaya abayobozi babi bakoze Jenoside bityo ko nk’urubyiruko rugomba gutanga icyizere ko itazongera ukundi.
Uhagarariye urubyiruko mu karere ka Ngoma, Byamukama Emmy yagize ati ”Turagaya abayobozi b’icyo gihe ko batakoze nk’abayobozi b’uyu munsi, ahubwo bo batozaga urubyiruko kubaka ibitekerezo bibi byatumye rusenya iki gihugu.”
Kirenga Providence umuyobozi w’akarere ka Ngoma wungirije ushinzwe imibereho myiza y’abaturage, mu ijambo rye yasabye abahawe izo nka kuzitaho bakazifata neza kugirango zizabashe kubaha umusaruro bazitezeho kandi bazanoroze n’abandi.
Hon depite mu nteko ishinga amategeko Mukobwa Justine,wari umushyitsi mukuru yavuze ko kuba urubyiruko rwishakamo ibisubizo bigaragaza icyizere cy’ejo hazaza.
Abisobanura yagize ati ”Icya mbere gihari ni uko ibyabaye batabyishimiye, icya kabiri gihari biteguye kubikosora ariko biteguye gufasha na babandi byabayeho kugirango badaheranwa n’agahinda, rero icyizere ni uko ejo ari heza.”
Uru rubyiruko muri iki gihe cy’ukwezi rwakoze ibikorwa bitandukanye birimo no gukangurirwa kwihangira imirimo ndetse no guharanira kwiteza imbere banarinda ubuzima bwabo indwara zirimo na SIDA.


text:
Posted on 02 September 2012
Tags: amata, avuga, inka, kubera, litiro, muri, ngo, nka, Rwanda against, Rwanda aid, Rwanda girinka program, Rwanda malnutrition, Rwanda Nyagatare, ubu, Umuryango
Umusaza wo mu kigero cy’imyaka nka 60 witwa Habiyakare François Xavier, umujyanama w’ubuzima mu Murenge wa Tabagwe mu Karere ka Nyagatare, aratangaza ko kubera inka yakuye muri gahunda ya “Gira inka mujyanama” kuri ubu akamira abaturanyi mu rwego rwo kurwanya imirire mibi kandi na we ngo ikaba imaze kumufasha kwiteza imbere.
Uyu musaza avuga ko koperative yamuhaye inka ihaka, kuri ubu ngo ikaba ikamwa litiro 10 z’amata ku munsi. Akomeza avuga ko muri izo l 10 agurishaho ebyeri gusa andi akifashishwa muri gahunda yo kurwanya imirire mibi mu baturanyi.
Mu buhamya yatanze, ubwo abajyanama b’ubuzima ba Tabagwe bari mu birori byo kwishimira ibyo bamaze kugeraho kuri uyu wa 31/08/2012, Habiyakare akaba yatanze urugero rw’umubyeyi utishoboye uherutse kwibaruka umwana akaba yaramwemereye litiro imwe y’amata ku munsi.
Kubera ko akama litiro eashanu mu gitondo akongera gukama izindi eshanu ku mugoroba, akomeza avuga ko amata akama mu gitondo yayahariye abana bamuzanira ubwatsi. Ati “bazana ubwatsi bagacyura amata nta kindi kiguzi.” Ayo akama ku mugoraba ngo ni yo akuramo litiro 2 agurisha kugera ngo akemure utubazo two mu rugo n’aho andi bakayanwa dore ko afite umuryango munini w’abantu umunani.
Icyo yishimira kurusha byose ariko ngo akaba ari uko umuryango wo ufite ubuzima buzira umuze abikesheje iyo nka. Yagize ati “Kubera ko mfite umuryango w’abantu umunani, niushyuye ibihumbi 24 bya mutual. Byose mbikesha inka nahawe.”
Uretse gukamira abaturanyi no gushingana umuryango mu bwisungane mu kwivuza, uyu musaza anavuga ko iyo nka yamwongereye cyane umusaruro w’ubuhinzi. Avuga ko akarima yari afite ahinga keragamo umufuka umwe w’ibigori none kubera ifumbire ituruka ku nka yakuye muri “Gira inka mujyanama”, ubu ngo yeza imifuka itanu y’ibigori. Ati “Ubu gahunda mfite n’ugukomeza gufata iyi nka neza ikampa amafaranga yo gukora utundu dushinga twanteza imbere.”
Posted on 24 August 2012
Tags: abaturage, aka, akarere, avuga, bafite, gahunda, iyo, karere, muri, nbsp, Rwanda, Rwanda habitation, Rwanda Ngororero, Rwanda program, Rwanda village
Mu karere ka Ngororero ingo zirenga ibihumbi 7800 ngo zituye ahantu habi bahanamye ku misozi cyangwa munsi yayo kuburyo bafite ibyago byo guhura n’ibiza nkuko bikunze kugaragara muri aka karere bityo bakaba bagomba kwimurwa.
Amakuru dukesha umuyobozi w’akarere ka Ngororero bwana Gedeon Ruboneza avuga ko aka karere gafite umubare munini w’abaturage bafite icyo kibazo mu turere twose tw’u Rwanda. Kuri ubu, ngo gahunda akarere gafite ni uko abatuye ahantu nkaho bagomba kwimurwa mbere y’uko hongera kuza ibihe by’imvura nyinshi mu rwego rwo kwirinda impfu z’bantu no kwangirika kw’ibintu byabo.
Amazu ni kimwe mubikunze kwibasirwa n’ibiza
Nubwo abayobozi bafashe izo ngamba, muri aka karere haracyagaragara abaturage batitabira iyo gahunda kandi bafite ubushobozi nkuko bigaragara. Ntawuryiha Pascal utuye mu murenge wa Gatumba yemeza ko hari abaturage bakerensa ibintu bibwira ko nta ngaruka cyangwa bagategereza ko Leta ibubakira nyamara nyuma bahura n’ingaruka bagahita bajya mu midugudu.
Umuyobozi w’akarere akaba avuga ko iyo gahunda agomba kubahirizwa kuko iyo abaturage bapfuye hahomba igihugu. Avuga ko abafite ubushobozi bagiye gukurikiranwa bakubaka mu midugudu naho abatishoboye bagahabwa inkunga zo kubagurira ibibanza ndetse bakanahabwa umuganda wo kwikorera ibyo bari bubakishije bigezwa aho bazubaka ku mudugudu.
Mugihe cy’imvura bita itumba giheruka, amazu, imyaka ndetse n’amatungo by’abaturage batuye kuri ubwo buryo byaratikiye ndetse n’abantu 4 bahasiga ubuzima, bityo ibi bikaba bigomba gukemurwa hakiri kare. Muri rusange, mu Rwanda hose abagera kuri 36 bapfuye bishwe n’impanuka zituruka kubiza.
Posted on 23 August 2012
Tags: ari, bukene, gahunda, girinka, inka, kuko, kuri, muri, ndetse, ngo, Rwanda, Rwanda against, Rwanda aid, Rwanda Girinka, Rwanda Nyabihu, Rwanda people, Rwanda Poverty, Rwanda program
Bakomeje kwitabira gahunda yo kuziturira bagenzi babo b’abakene inka kugira ngo bafatanye kwizamura bahashye ubukene burundu
Inka 11 nizo zazituriwe abatishoboye mu murenge wa Rurembo kuri uyu wa 21/8/2012. Izi nka zikaba zarazituwe n’abaturage borojwe muri gahunda ya Girinka,bakaziha bagenzi babo batishoboye nyuma y’aho izo bari barahawe zari zimaze gutanga umusaruro.
Bamwe mu bazituye n’abazituriwe inka, bishimiye icyo gikorwa dore ko bavuga ko ari igikorwa kibafasha gufatana urunana mu rugamba rwo kurwanya ubukene no guharanira iterambere rirambye. Mukansonera Daphrose n’umwe mu bazituriye bagenzi babo inka. Nyuma yo kuyiha Butera Alexandre baturuka mu Kagari kamwe ka Gitega,umudugudu wa Kagusa yatangaje ko ashimishijwe no guha mugenzi we inka kuko azi neza icyo yamumariye akabasha kugenda yikura mu bukene.
Yongeyeho ko atakibura ifumbire ndetse bimufasha no mu buhinzi bwe ndetse n’imibereho yo mu rugo rwe. Yavuze ko inka yamugejeje kuri byinshi: yeza ibigori byinshi,amata anywa akanagurisha ndetse ngo ahaho abana b’abaturanyi kuko ngo akama litiro 4 mu munsi. Kuba atanze inka ngo akaba asanga ari igikorwa kiza cyane kuko bizafasha na mugenzi we kwizamura,nawe akazayiha undi bityo bityo bagakomeza inzira yo kwikura mu bukene.
Alexandre Butera, umwe mu bahawe inka,yavuze ko inka izamufasha muri byinshi ngo kuko ariwe mu mudugudu wabo utagiraga inka. Ikazamufasha mu iterambere abasha kubona ifumbire,amata ndetse n’amafaranga. Yongeyeho ko ashimira cyane ubuyobozi bumuhaye inka.
Uyu muhango wo gutanga inka ukaba warayobowe n’umuyobozi wungirije ushinzwe ubukungu n’iterambere mu karere ka Nyabihu Mukaminani Angela.washimiye aborojwe muri gahunda ya Girinka ; kuko biteje imbere bahereye ku nka bahawe na Perezida wa Repuburika.
Yababwiye ko koroza abandi ari igikorwa cyiza cyo kwibuka aho bari bari bityo kwitura ko ari ukuziturira mugenzi wabo ukennye. Yasabye abahawe inka kuzifashisha maze bakikura mu bukene bazibyaza umusaruro mwiza. Yavuze ko ifumbire bazabona izabafasha kweza, amata akazabafasha kurya neza ntabwaki. Yabasabye kandi kujya bagaburira neza inka bahawe no kuyivuza igihe irwaye bagahita babimenyesha veterineri akabafasha.
Mu mwaka w’imihigo wa 2011-2012,mu karere ka Nyabihu hakaba haratanzwe inka 721 muri gahunda ya Girinka. Kugeza ubu nyuma y’amezi agera kuri 2, umwaka w’imihigo urangiye,bakaba bamaze gutanga inka 106 ziyongera kuri 721 zari zaratanzwe umwaka ushize. Ikigamijwe akaba ari uko gahunda ya Girinka yagera kuri buri wese yafasha kwikura mu bukene kugira ngo ubukene buhashywe burundu.
Posted on 16 August 2012
Tags: Amajyaruguru, ibikorwa, Intara, iyi, Kabagamba, Kamugeni, midugudu, murenge, muri, Rwanda development, Rwanda habitation, Rwanda Northern, Rwanda province, Rwanda villages, Ryambungira
Umunyamabanga nshingwabikorwa w’intara y’Amajyaruguru Deogratias Kabagamba aravuga ko imidugudu ya Ryambungira na Kamugeni mu karere ka Musanze itanga icyizere cy’ejo hazaza heza, bitewe n’ibikorwa bitandukanye byashyizwe muri iyi midugudu yari ikennye kurusha iyindi.
Umudugudu wa Ryambungira mu murenge wa Shingiro na Kamugeni mu murenge wa Kimonyi yari ikennye cyane. Nyamara ibikorwa byo gutanga inka ku batuye iyi midugudu, kuhakora imihanda, kubaka za biogas n’ibindi ngo byaba byerekana ko iyi midugudu ishobora kuzaba yihagazeho mu bihe biri imbere.
Kuri uyu wa 14/08/2012 Kabagamba yagize ati: “iyi midugudu ishobora kuzaba iruta imwe mu mijyi mito tubona mu gihugu mu gihe ibikorwa byakomeza gutera imbere ku rugero rwiza”.
Mu bindi bikorwa biri gukorwa muri iyi midugudu muri gahunda y’amajyambere akomatanyije twavuga nko kuhatera ibiti bivangwa n’imyaka, kubaka za rondereza zo mu makoro, kuhubaka igikumba cy’inka ndetse n’ibindi.
Abayobozi batandukanye ku rwego rw’intara y’Amajyaruguru ndetse n’akarere ka Musanze, bavuze ko ibikorwa by’umushinga w’amajyambere akomatanyije (IDP) mu murenge wa Shingiro na Kimonyi bigenda neza, gusa akarere gasabwa gukomeza kubikurikirira hafi.
Posted on 16 August 2012
Tags: ariko, avuga, gutura, imiturire, karere, kwimuka, midugudu, muri, nbsp, nta, Rwanda habitation, Rwanda infrastructure, Rwanda Kamonyi, Rwanda program, Rwanda villages
Nubwo hirya no hino mu midugudu hateganyijwe amasite yo gutura mu midugudu, usanga abitabira kuyaturamo ari abubatse bwa mbere. Abasanzwe batuye bo bavuga ko babuze ubushobozi bwo kwimuka ngo basange abandi mu midugudu.
Gahigi calaveri wo mu kagari ka Ngoma ,umurenge wa Nyamiyaga, avuga ko aho atuye hatakaswe umudugudu. Muri gahunda ya leta , na we agomba kwimuka agasanga abandi mu mudugudu. Ariko avuga ko nta bushobozi yabona bwo kuhagura ikibanza no kucyubaka.
Uwo musaza ngo yiyemeje kuguma aho atuye n’ubwo nta bikorwa remezo bizamugeraho, ariko nta kundi yabigenza. Aragira ati “keretse Leta ibigize agahato, umuntu yasenya akagenda ariko nta n’uwabasha kubaka inzu nk’iyo yari asanganywe”.
Ibibazo by’ubushobozi buke babishingira ku kuba abafite amasambu ku midugudu batemera ingurane y’ubutaka, bose bakaba bashaka iy’amafaranga.
Rwizihirwa Innocent, ushinzwe imiturire mu karere ka Kamonyi, avuga ko bashyira ingufu mu gushishikariza abubaka muri kino gihe, gutura mu midugudu. Naho abasanzwe barubatse, ntibabibahatira; ariko uwo inzu isenyukiyeho ntibamwemerera kuyisana. Bamusaba kwimuka akajya mu mudugudu.
Muri raporo y’ukwezi kwa 6/2012, muri kano karere, gutura mu midugudu byari biri ku kigereranyo cya 64%. Akarere kakaba gatanga inkunga yo gutunganya site z’imidugudu kahageza ibikorwa remezo nk’imihanda, amazi n’amashanyarazi, kuri ubu bakaba bafite site zigera kuri 93 mu karere kose.
Posted on 16 August 2012
Tags: ari, buhendutse, cyane, iyo, kandi, kuko, muri, ngo, ntara, Rwanda Dubai, Rwanda eastern, Rwanda immigration, Rwanda increasing, Rwanda province, ubutaka
Abaturage batari bake mu Rwanda ngo bagambiriye kwimukira mu Ntara y’Iburasirazuba kuko bamaze kumenya ko ubutaka muri iyo Ntara buhendutse, ndetse bamwe ngo basigaye bahita ko ari i Dubayi bakwiye kujya gushakira amakiriro.
Koko rero ngo muri iyo Ntara haracyaboneka ubutaka bwo guhinga ku kiguzi kiri hasi cyane y’uko ubutaka bugurwa ahandi mu gihugu. Ibi kandi ngo bigaragazwa n’imibare iri hejuru y’abimukira muri iyo Ntara kuko abayobozi b’Intara y’Iburasirazuba bavuga ko abaturage basaga 33.1% bose muri iyo Ntara ari abimukira baturutse ahandi mu gihugu, cyane cyane mu Ntara y’Amajyaruguru.
Aba bimukira ngo nibo bakurura bene wabo iyo basigaye bakababwira ko bimukiye mu Burasirazuba bahabona ubutaka buhendutse kandi bwera. Bamwe ndetse ngo bababwira ko bageze i Dubai. Umujyi wa Dubai usanzwe ari ihuriro rikomeye ry’ubukungu kuko uberamo ubucuruzi bukomeye.
Abazi abimukira muri iyo Ntara baravuga ko abenshi muri bo babaye abakungu kuko bahinga cyane kandi ubutaka bukaba bucyera neza, bityo ngo aho bageze bakaba bahashinga imizi bifuza no kuhagira amaboko bahazana abo baziranye.
Hari abavuga ko impamvu ubutaka bwo mu Burasirazuba buhendutse ari uko iyo Ntara isanzwe idatuwe cyane, kandi abenshi bayituye bakaba ari aborozi bafite inzuri nini bashobora kugurishaho uko bakeneye agafaranga kandi bakagira ubutaka basigarana.
Aba bimukira cyakora baratungwa agatoki kuba bari mu badindije gahunda yo guca Nyakatsi kuko bagenda bagondagonda inyubako zidakomeye, ndetse ngo hamwe na hamwe banagaragara mu bahungabanya umutekano dore ko baba batazwi na benshi, aho bashatse kwiyoberanya bikaborohera.
Posted on 15 August 2012
Tags: abaturage, akarere, dufite, hari, imiturire, kuko, Muhanga, muri, nbsp, Rwanda bad habitation, Rwanda housing, Rwanda leaders, Rwanda Muhanga, Rwanda program, Rwanda responsibilities, turere
Akarere ka Muhanga kaza ku mwanya wa mbere mu turere dufite abaturage batuye nabi mu ntara y’Amajyepfo ndetse kakaza no mu turere turi ku isonga mu dufite imiturire idahwitse ku rwego rw’igihugu cyose.
Ubuyobozi bw’aka karere bukaba busobanura ko kugeza magingo aya ibi biterwa ahanini n’uko inzego z’ibanze zitari gukora uko bikwiye kuko ngo hari utundi turere duteye nabi nka Muhanga ndetse tukaba twari dufite imiturire nayo itari myiza nyamara kugeza ubu bakaba barabashije gusohoka muri iki kibazo.
Hashize igihe akarere ka Muhanga gakomeje kuvugawaho iki kibazo cy’imiturire mibi kuko usanga hari n’abaturage bagiye bahitanwa n’inkangu biturutse kuri iyu miturire. Aka karere kandi kanaje no mu myanya ya mbere mu gihugu mu turere dukennye kurusha utundi. Ibi bikaba bifitanye isano n’iyi miturire.
Raporo igaragazwa n’intara y’Amajyepfo igaragaza ko muri iyi ntara abaturage batuye nabi kuburyo bashobora kuhasiga ubuzima hatagize igikorwa vuba na bwangu bagera hafi ku bihumbi 25, akarere ka Muhanga konyine kakaba kihariye abarenga icyakabiri cy’ababarwa mu ntara yose kuko gafite abaturage bagera hafi ku bihumbi 13 bagomba kwimurwa vuba na bwangu.
Umuyobozi w’aka karere Mutakwasuku Yvonne avuga ko ikibazo gihari ari imikorere mibi y’abayobozi b’inzego z’ibanze.
Mutakwasuku ati: “Nko mu murenge wa Kabacuzi twajyanyeyo amashanyarazi yadutwaye miliyoni 950, ni ukuvuga ngo imari twashoye yarahombye kuko twayabahaye tuzi ko hari icyo azabafasha gutera imbere, ikibazo singishyira ku baturage kuko iyo bakoreshejwe barakora, iyo tumaze imyaka itatu hari site ikaswe ngo yubakwe, bikarangira itubastwe hari ikibazo kiba kiri mu bayobozi”.
Nyamara abakora muri izi nzego zatunzwe agatoki ntibemeranya n’uyu muyobozi kuko bo bavuka ko ikibazo nyakuri gihari ari ukutabona ibikoresho bihagije.
Umuyobozi w’aka karere ariko avuga ko iki kibazo cy’amazi n’amabuye ari urwitwazo kuko muri gahunda yo guca nyakatsi hari aho abaturage bakuraga ibikoresho byo kwiyubakira muri kilometero zirenze umunani. Akaba ashingira no ku ngero z’utundi turere dufite imiterere mibi nk’iy’akarere ayoboye ariko bo bakaba bamaze gusohoka muri iki kibazo kubera ingufu abayobozi n’abaturage bashyizemo.
Posted on 15 August 2012
Tags: abana, Bambino, bana, Hotel, iyi, mikino, muri, ngo, Rwanda bambino, Rwanda caring, Rwanda children, Rwanda hotel, Rwanda Rwanda, Rwanda talents, ubumuga, umwana
Abana bagiye gutezwa imbere hifashishijwe imikino
Ubuyobozi bwa hotel Bambino buravuga ko burimo gutegura amarushanwa y’abana binyuze mu mikino itandukanye, hagamijwe kwita ku bana cyane cyane bibanda ku bana badafite amikoro ndetse n’ababana n’ubumuga.
Nyuma y’aho bimaze kugaragara ko hirya no hino hari abana bakomeje kwiyongera mu mihanda rimwe na rimwe bakabiterwa n’uko baba batabonye impanuro z’ababyeyi, hotel Bambino ivuga ko ishaka kugira uruhare rugaragara mu kwita kuri aba bana bakomeje kwirukira mu muhanda.
Abana bose baba ababana n’ubumuga cyangwa abazima bazajya bahabwa amahirwe muri iyi mikino
Mukamusoni Sylvie umuyobozi wa hotel Bambino, avuga ko bateganya gukorana n’ibigo bisanzwe byita kuri aba bana bo mu muhanda, ndetse n’abantu cyangwa ababyeyi bafite abana bafite ubumuga kugirango bajye bazanwa kuri hotel Bambino mu mikino itandukanye.
Muri iyi mikino hazajya hatangwamo ibihembo ku bana bazajya bayitabira. Ibi kandi ngo bizanafasha kumenya impano umwana aba yibitsemo bityo afashwe mu kuyizamura, ngo kuko akenshi ukunze gusanga muri ibi bihugu byacu umwana bamuhitiramo ibyo agomba kuzakora, nyamara umwana ariwe wakagize uruhare mu kugaragaza ibyo ashoboye bityo akabifashwamo.
Mukamusoni umuyobozi wa hotel Bambino avuga ko iyi hotel ijya kujyaho ngo n’ubundi yari igamije guteza imbere imibereho myiza y’umwana, ariko izi ntego ntirazigeraho ubu ngo nibwo yifuza ko zajya mu bikorwa.
Agira ati “Bambino n’izina ry’igitariyani risobanura umwana, niyo mpamvu twatangije iyi hotel kugirango abantu bajye baza kuharira baze kuhanywera ariko dushaka ko bajya bahazana abana bato kuhakinira bakanahungukira byinshi”
Muri hotel Bambino hasanzwe habera imikino y’abana mu gihe cy’ibiruhuko, ariko ubu noneho ngo bigiye gushyirwamo imbaraga kugirango umwana w’umunyarwanda ajye abasha kugaragaza impano ye akiri muto.
Biteganyijwe ko abazitabira iyi mikino, bazayitangira tariki ya 26/08/2012, hakaba hateganyijwe ibihembo bitandukanye ku bana bazayitwaramo neza.
Posted on 05 August 2012
Tags: amatafari, amategura, buri, gahunda, Kayonza, muri, ngo, rwamagana, Rwanda Districts, Rwanda eastern, Rwanda habitation, Rwanda province, Rwanda village, Twa, Uturere
Ngo hari Uturere twafashe umurongo mwiza mu guteza imbere imiturire mu midugudu
Umuyobozi wa gahunda ishinzwe guteza imbere imiturire myiza mu cyaro aranenga abayobozi b’Uturere twa Kayonza na Rwamagana ko bagenza biguru ntege gahunda yo gutuza abaturage mu midugudu kandi barahawe ibikoresho n’amafaranga byo gukoresha imirimo y’ibanze abaturage bakeneye ngo bubake mu midugudu.
Mu nama yahuje abayobozi b’ibanze mu Ntara y’Iburasirazuba kuwa 3 Kanama 2012 bagamije kureba uko gahunda ya leta yo gutura mu midugudu ishyirwa mu bikorwa, bwana Kampayana Augustin uyobora gahunda ishinzwe guteza imbere imiturire myiza mu cyaro yanenze ko mu Turere twa Kayonza na Rwamagana bataragira icyo bakora kigaragara kandi aribo bahawe ibikenewe mbere y’abandi mu Rwanda.
Ubu mu gihugu cyose harahugurwa abakozi muri buri Karere bazajya bakoresha imashini zibumba amatafari n’amategura ku buryo bworoshye kandi buhendutse. Uturere twa Kayonza na Rwamagana turi mu twahuguwemo abakozi mbere y’abandi mu gihugu, nyuma hakurikiraho utwo mu Ntara y’Amajyepfo, ubu hakaba hatahiwe Iburengerazuba.
Uturere twa Ngororero na Nyabihu twahuguwe nyuma ngo twamaze kuzuza inyubako nke za mbere mu gihe Kayonza na Rwamagana ngo bataragira inyubako n’imwe batangira no gushingira umusingi.
Muri iyi gahunda ngo buri Karere kahawe imashini zibumba amatafari n’amategura zingana n’umubare w’Imirenge buri Karere gafite, banahabwa amafaranga akabakaba miliyoni 8 (7,900,000 Rwf) yo guhemba abakozi bahuguriwe gukoresha izo mashini zibumba amatafari n’amategura. Kugera uyu munsi ariko ngo ntacyo abayobozi b’Uturere twa Kayonza na Rwamagana barabyaza ubwo bushobozi bahawe.
Kubwa Kampayana ati “Utu Turere dukwiye kutwambura ibyo bikoresho bigahabwa abafite ubushake bwo kubibyaza agaciro.”
Kampayana Augustin n’abo bakorana muri iriya gahunda bavuga ko imwe muri ziriya mashini ngo yabumba amatafari 300 n’amategura 300 buri munsi, buri Karere kakaba gashobora kubona ibikoresho byakubaka inyubako 15 buri kwezi.
Bamwe mu bayobozi b’Uturere bari muri iyo nama ariko bavugaga ko ngo izo mashini zibumba amatafari n’amategura macye cyane kurusha ayo abazitanze bavuga. Aya make ariko nayo ngo ntarabyazwa umusaruro mu Turere tumwe na tumwe.
Posted on 01 August 2012
Tags: amabati, amategura, ari, gahunda, gutuza, kandi, leta, midugudu, MINALOC, muri, Rwanda construction, Rwanda housing, Rwanda Rwanda, Rwanda village
Muri gahunda ya leta yo gutuza abaturage mu midugudu, ministeri y’ubutegetsi bwa leta (MINALOC) irashishikariza abayobozi b’uturere two mu Ntara y’ i Burengerazuba gutangira gahunda yo gusakaza amategura no kubakisha amatafari kuko ari byo bihendutse kandi bikaboneka mu Rwanda.
Umuyobozi ukuriye ishami rishinzwe imiturire mu cyaro muri MINALOC Augustin Kampayana ubwo yari ari mu nama yateguwe n’inama y’igihugu ishinzwe kwihutisha gahunda yo gutuza abaturage mu midugudu, yavuze ko leta yatangiye gahunda yo gusakaza amategura kubera ko amabati ahenda kandi agasaza vuba. Usibye n’ibyo kandi, Kampayana avuga ko kuba amategura akorerwa mu Rwanda byaba n’intandaro yo kubonera imirimo urubyiruko rw’u Rwanda muri gahunda ya Hanga Umurimo:
“Urubyiruko rwacu, abari n’abategarugori, iyo bari mu makoperative bakabumba amategura binjiza amafaranga. Icyo gihe rero tuba duhanze umurimo. Icya kabili amategura araramba. Niyo ubonye atangiye gusaza ushobora kuyasiga irange, kandi biranoroshye kubatuye mu kabande iyo bagiye gutuzwa mu midugudu basanzwe basakaje amategura bashobora kuyakuraho bakayimukana, leta inafite ingamba zo kugabanya imari ikoreshwa mu gutumiza ibikoresho hanze (nk’amabati) mu gihe dushobora gukoresha iby’iwacu. Ikindi kwimukana amabati bituma yangirika kubera imisumari bikaba ngombwa ko ugura andi mashya.”
Umuyobozi muri MINALOC ushinzwe imiturire mu cyaro akomeza asobanura ko gusakaza amategura atari itegeko ahubwo ari ingamba yafashwe na leta y’u Rwanda kugira ngo irusheho kunoza gahunda yo gutura mu midugudu hakoreshejwe ibikoresho bikomeye, bihendutse kandi bikorerwa mu Rwanda tutibagiwe ko n’amategura atuma mu nzu hadashyuha cyane nk’amabati.
Ni nayo mpamvu mu turere twose hagejejwe utumashini tubumba tukanokora amatafari, ariko ikibazo cyagaragajwe mu nama nuko utwo tumashini henshi tudakoreshwa, mu Ntara y’i Burengerazuba ho impamvu ikaba ari ukubera ko nta butaka bwo kumbamo amatafari n’amategura bupfa kuhaboneka cyane cyane mu turere twegereye ikiyaga cya Kivu.
Ibi ariko ngo nti byari bikwiye kuba impamvu yo kuzarira muri gahunda yo gutuza abantu mu midugudu kuko aho ubutaka butari bashobora no kugura ibikoresho hanze, cyangwa se bagakoresha n’ibihari. Aha Kampayana yatanze urugero ku karere ka Nyamasheke aho bubakisha imbaho kandi ugasanga amazu ameze neza.


text:
Umugore witwa Mukankuriza Dancille wo mu murenge wa cyanika mu karere ka nyamagabe ukora akazi ko kugosora imyaka muri santere ya Miko, arashimira ubuyobozi bw’igihugu inka yahawe ngo kuko asanga izagira uruhare rufatika mu kuzamurira imibereho ye.
Uyu mukecuru usanzwe yinjiza amafaranga y’u Rwanda ibihumbi bitanu ku kwezi muri aka kazi ke afatanya no guhinga, yahawe iyi nka muri gahunda ya girinka munyarwanda, igamije koroza abatishoboye.
Ubwo yasurwaga n’ubuyobozi bw’akarere, Mukankuriza yashimiye cyane kuba yaratekerejweho maze nawe agashyirwa mu mubare w’abatunze inka.
Uyu mukecuru kandi yagiriwe inama yo gufata inguzanyo maze ibyo akorera abandi nawe akabyikorera bityo akiteza imbere, cyane ko amaze kubigiramo ubumenyi buhagije mu gihe kinini amaze akorera abandi.
Igitangaje ni uko ubwo hatangizwaga ikigega agaciro development fund ku rwego rw’umurenge wa Cyanika, uyu mukecuru yagaragaye mu baje ku isonga mu gutanga umusanzu we aho yitanze amafaranga yose akura muri aka kazi mu gihe cy’ukwezi, angana n’ibihumbi bitanu.
Uyu mukecuru avuga ko atazibagirwa ko Leta y’ubumwe ariyo yatumye abasha kugera aho abandi bari kandi ngo ubu akaba yifitiye icyizere.


text:
IGICE CYA CUMI N’UMUNANI
Umubatizo n’imishyikirano ufitanye n’Imana
Umubatizo wa gikristo ukorwa ute?
Ni izihe ntambwe ugomba gutera kugira ngo ubatizwe?
Umuntu yiyegurira Imana ate?
Ni iyihe mpamvu yihariye yagombye gutuma umuntu abatizwa?
1. Ni iki cyatumye umutware w’ibwami w’Umunyetiyopiya asaba kubatizwa?
“DORE ikidendezi cy’amazi: ni iki kimbuza kubatizwa?” Icyo kibazo cyabajijwe n’umutware w’ibwami w’Umunyetiyopiya mu kinyejana cya mbere. Umukristo witwaga Filipo yari yamuhaye ibimenyetso bifatika bigaragaza ko Yesu ari we Mesiya wasezeranyijwe. Ibyo uwo Munyetiyopiya yize mu Byanditswe byamukoze ku mutima bituma agira icyo akora. Yagaragaje ko yashakaga kubatizwa!—Ibyakozwe 8:26-36.
2. Kuki wagombye gutekereza ibyo kubatizwa ubishyizeho umutima?
2 Niba waramaze kwiga witonze ibice bibanza by’iki gitabo ubifashijwemo n’Umuhamya wa Yehova, ushobora nawe kumva witeguye kubaza uti ‘ni iki kimbuza kubatizwa?’ Wamaze kumenya isezerano ryo muri Bibiliya ry’uko abantu bazabaho iteka muri paradizo (Luka 23:43; Ibyahishuwe 21:3, 4). Wamaze no gusobanukirwa imimerere abapfuye barimo kandi umenya ko hazabaho umuzuko (Umubwiriza 9:5; Yohana 5:28, 29). Ushobora no kuba waratangiye kwifatanya n’Abahamya ba Yehova mu materaniro y’itorero ryabo, ukaba waramaze kwibonera rwose ko bari mu idini ry’ukuri (Yohana 13:35). Icy’ingenzi kurushaho, ushobora kuba waratangiye kugirana na Yehova Imana imishyikirano ya bwite.
3. (a) Ni iki Yesu yategetse abigishwa be? (b) Umubatizo wo mu mazi ukorwa ute?
3 None se wagaragaza ute ko wifuza gukorera Imana? Yesu yabwiye abigishwa be ati “nimugende muhindure abigishwa mu bantu bo mu mahanga yose, mubabatiza” (Matayo 28:19). Na Yesu ubwe yatanze urugero igihe yabatizwaga mu mazi menshi. Nta bwo bamuminjagiyeho amazi cyangwa ngo bayamusuke ku gahanga (Matayo 3:16). Inshinga “kubatiza” ituruka ku ijambo ry’ikigiriki risobanura “kwibiza.” Ku bw’ibyo rero, umubatizo wa gikristo usobanura kwibiza umuntu wese uko yakabaye mu mazi.
4. Umubatizo wo mu mazi ugaragaza iki?
4 Abantu bose bashaka kugirana na Yehova Imana imishyikirano myiza basabwa kubatizwa mu mazi. Umubatizo ugaragariza abantu icyifuzo ufite cyo gukorera Imana. Ugaragaza ko wishimira gukora ibyo Yehova ashaka (Zaburi 40:7, 8). Icyakora hari intambwe ugomba gutera kugira ngo ubatizwe.
UGOMBA KUGIRA UBUMENYI NO KWIZERA
5. (a) Ni iyihe ntambwe ya mbere umuntu agomba gutera kugira ngo abatizwe? (b) Kuki amateraniro ya gikristo ari ngombwa?
5 Intambwe ya mbere watangiye kuyitera. Mu buhe buryo? Wagize ubumenyi ku byerekeye Yehova Imana na Yesu Kristo wenda ubifashijwemo na gahunda ihamye yo kwiga Bibiliya (Yohana 17:3). Ariko rero, uracyafite byinshi ugomba kwiga. Abakristo bifuza “kuzuzwa ubumenyi nyakuri bw’ibyo [Imana] ishaka” (Abakolosayi 1:9). Kujya mu materaniro y’itorero ry’Abahamya ba Yehova bizagufasha cyane kubigeraho. Kujya muri ayo materaniro ni ngombwa (Abaheburayo 10:24, 25). Kujya mu materaniro buri gihe bizatuma urushaho kumenya Imana.
6. Ugomba kugira ubumenyi bwa Bibiliya bungana iki kugira ngo ubatizwe?
6 Birumvikana ariko ko atari ngombwa ko umenya buri kintu cyose kivugwa muri Bibiliya kugira ngo ubatizwe. Hari ibintu wa mutware w’Umunyetiyopiya yari asanzwe azi, ariko yari akeneye uwamusobanurira ibindi bice by’Ibyanditswe (Ibyakozwe 8:30, 31). Nawe uracyafite byinshi ugomba kwiga. N’ubundi kandi, ntuzigera umenya ibintu byose byerekeye Imana (Umubwiriza 3:11). Ariko mbere y’uko ubatizwa, ugomba kumenya no kwemera nibura inyigisho z’ibanze zo muri Bibiliya (Abaheburayo 5:12). Muri izo nyigisho hakubiyemo kumenya ukuri ku bihereranye n’imimerere y’abapfuye n’akamaro k’izina ry’Imana n’Ubwami bwayo.
7. Kwiga Bibiliya byagombye kukumarira iki?
7 Icyakora, ubumenyi bwonyine ntibuhagije, kuko ‘umuntu udafite ukwizera adashobora gushimisha [Imana]’ (Abaheburayo 11:6). Bibiliya itubwira ko hari abantu bo mu mugi wa kera wa Korinto bumvise ubutumwa bwigishwaga n’Abakristo maze ‘barizera barabatizwa’ (Ibyakozwe 18:8). Mu buryo nk’ubwo, ibyo wize muri Bibiliya byagombye gutuma wizera ko Bibiliya ari Ijambo ry’Imana ryahumetswe. Kwiga Bibiliya byagombye gutuma wizera ibyo Imana yasezeranyije kandi ukizera ko igitambo cya Yesu gishobora kugukiza.—Yosuwa 23:14; Ibyakozwe 4:12; 2 Timoteyo 3:16, 17.
KUGEZA KU BANDI UKURI KO MURI BIBILIYA
8. Ni iki kizatuma wifuza kubwira abandi ibyo wamenye?
8 Uko ukwizera kuzagenda gushinga imizi mu mutima wawe, ni na ko uzagenda wumva ko udashobora gukomeza kwihererana ibyo wamenye (Yeremiya 20:9). Uzumva wifuza cyane kubwira abandi ibyerekeye Imana n’imigambi yayo.—2 Abakorinto 4:13.
9, 10. (a) Ni ba nde ushobora guheraho ubabwira ukuri ko muri Bibiliya? (b) Wakora iki niba wifuza gufatanya n’Abahamya ba Yehova mu murimo wo kubwiriza?
9 Ushobora guhera kuri bene wanyu, incuti, abaturanyi cyangwa se abo mukorana, ukabagezaho ukuri ko muri Bibiliya ubigiranye amakenga. Nyuma y’igihe uzumva wifuza gufatanya n’Abahamya ba Yehova mu murimo wo kubwiriza. Icyo gihe ntuzatinye kubiganiraho n’Umuhamya ukwigisha Bibiliya. Nibigaragara ko wujuje ibisabwa kugira ngo ukore umurimo wo kubwiriza, hazakorwa gahunda maze wowe n’uwo mwigana muhure n’abasaza babiri b’itorero.
10 Ibyo bizatuma urushaho kumenya bamwe mu basaza b’Abakristo baragira umukumbi w’Imana (Ibyakozwe 20:28; 1 Petero 5:2, 3). Abo basaza nibasanga usobanukiwe inyigisho z’ibanze zo muri Bibiliya kandi uzemera, ukaba ubaho mu buryo buhuje n’amahame y’Imana kandi wifuza rwose kuba Umuhamya wa Yehova, bazakumenyesha ko ushobora kwifatanya mu murimo wo kubwiriza uri umubwiriza w’ubutumwa bwiza utarabatizwa.
11. Ni ibihe bintu abantu bamwe baba bagomba guhindura kugira ngo bemererwe gukora umurimo wo kubwiriza?
11 Icyakora, hari igihe abo basaza bashobora gusanga ugomba kugira ibyo uhindura mu mibereho yawe no mu myifatire yawe kugira ngo ukore umurimo wo kubwiriza. Ibyo bishobora kuba bikubiyemo kureka ingeso zimwe na zimwe wihereranye. Ku bw’ibyo rero, mbere y’uko usaba kuba umubwiriza utarabatizwa, ugomba kuba waramaze kureka ibyaha bikomeye, urugero nk’ubwiyandarike, ubusinzi no gukoresha ibiyobyabwenge.—1 Abakorinto 6:9, 10; Abagalatiya 5:19-21.
KWIHANA NO GUHINDUKA
12. Kuki ugomba kwihana?
12 Hari izindi ntambwe umuntu agomba gutera kugira ngo abatizwe. Intumwa Petero yaravuze ati “mwihane maze muhindukire, kugira ngo ibyaha byanyu bihanagurwe” (Ibyakozwe 3:19). Kwihana ni ukumva wicujije ubikuye ku mutima icyaha runaka wakoze. Birakwiriye rero ko umuntu yihana niba yarigeze kugendera mu nzira z’ubwiyandarike, kandi niyo mu rugero runaka yaba ataragize imibereho yanduye, na bwo aba agomba kwihana. Kubera iki? Kubera ko abantu bose ari abanyabyaha, bityo bakaba bakeneye imbabazi z’Imana (Abaroma 3:23; 5:12). Mbere y’uko wiga Bibiliya, ntiwari uzi icyo Imana ishaka. Bityo rero, ntiwari kubaho mu buryo buhuje n’ibyo Imana ishaka kandi utabizi. Ni yo mpamvu ugomba kwihana.
13. Guhinduka ni iki?
13 Nyuma yo kwihana ugomba guhinduka cyangwa ‘guhindukira.’ Ugomba gukora ibirenze kumva wicujije. Ugomba kureka inzira wagenderagamo kera maze ukiyemeza umaramaje ko noneho ugiye kujya ukora ibyiza. Kwihana no guhinduka ni intambwe ugomba gutera mbere y’uko ubatizwa.
KWIYEGURIRA IMANA
14. Ni iyihe ntambwe yindi y’ingenzi ugomba gutera mbere y’uko ubatizwa?
14 Hari indi ntambwe y’ingenzi ugomba gutera mbere y’uko ubatizwa. Ugomba kwiyegurira Yehova Imana.
15, 16. Kwiyegurira Imana bisobanura iki, kandi se ni iki gituma umuntu yifuza kubikora?
15 Iyo wiyeguriye Yehova Imana binyuze mu isengesho rivuye ku mutima, umusezeranya ko ari we wenyine uzakorera iteka ryose (Gutegeka 6:15). Ariko se kuki umuntu yakwiyemeza kuba imbata y’Imana? Reka wenda tuvuge ko umusore atangiye kurambagiza umukobwa. Uko agenda arushaho kumumenya no kubona ko afite imico myiza, ni na ko arushaho kumva amukunze. Birasanzwe ko nyuma y’igihe amubaza niba bashobora kuzabana. Ni iby’ukuri ko ishyingiranwa rituma umuntu agira inshingano z’inyongera. Ariko urukundo rutuma uwo musore atera iyo ntambwe ikomeye.
16 Iyo umaze kumenya Yehova no kumukunda, wumva wifuza kumukorera utizigamye. Umuntu wese ushaka gukurikira Umwana w’Imana, ari we Yesu Kristo, agomba ‘kwiyanga’ (Mariko 8:34). Tugaragaza ko twiyanga iyo twirinze ko ibyifuzo byacu n’intego zacu bitubuza kumvira Imana mu buryo bwuzuye. Mbere y’uko ubatizwa rero, ugomba gukora ibyo Yehova Imana ashaka, bikaba intego y’ibanze mu buzima bwawe.—1 Petero 4:2.
IKUREMO KO UTAZABISHOBORA
17. Kuki bamwe bashobora kwifata ntibiyegurire Imana?
17 Hari abantu banga kwiyegurira Yehova kubera ko bumva batinye gutera intambwe nk’iyo ikomeye. Bashobora gutinya ko nibaba Abakristo biyeguriye Imana izagira icyo ibabaza. Batekereza ko icyababera cyiza ari uko batakwiyegurira Yehova kuko batinya ko batazashobora kubaho mu buryo buhuje no kumwiyegura bityo bakamubabaza.
18. Ni iki gishobora gutuma wifuza kwiyegurira Yehova?
18 Uko uzagenda witoza gukunda Yehova, ni na ko uzagenda wumva ushaka kumwiyegurira no gukora ibishoboka byose kugira ngo ubeho mu buryo buhuje n’uko wamwiyeguriye (Umubwiriza 5:3). Nyuma yo kwiyegurira Imana, birumvikana ko uzifuza ‘kugenda nk’uko bikwiriye imbere ya Yehova, bityo ubone uko umushimisha mu buryo bwuzuye’ (Abakolosayi 1:10). Urukundo ukunda Imana ruzatuma utumva ko gukora ibyo ishaka bivunanye. Nta gushidikanya ko uzemeranya n’amagambo intumwa Yohana yanditse agira ati “gukunda Imana ni uku: ni uko twitondera amategeko yayo, kandi amategeko yayo si umutwaro.”—1 Yohana 5:3.
19. Kuki utagombye gutinya kwiyegurira Imana?
19 Si ngombwa ko uba umuntu utunganye kugira ngo wiyegurire Imana. Yehova azi intege nke zawe kandi ntakwitegaho gukora ibirenze ubushobozi bwawe (Zaburi 103:14). Yifuza rwose ko wagira icyo ugeraho kandi azagushyigikira anagufashe (Yesaya 41:10). Ushobora rwose kwemera udashidikanya ko niwiringira Yehova n’umutima wawe wose, “azagorora inzira zawe.”—Imigani 3:5, 6.
GARAGAZA KO WIYEGURIYE IMANA UBATIZWA
20. Kuki kwiyegurira Yehova mu isengesho bidahagije?
20 Gutekereza ku bintu tumaze gusuzuma bishobora gutuma wiyegurira Yehova mu isengesho. Umuntu wese ukunda Imana by’ukuri nanone agomba ‘kwatura bikamuhesha agakiza’ (Abaroma 10:10). Ibyo se wabikora ute?
21, 22. ‘Wakwatura’ ute ukwizera kwawe?
21 Menyesha umuhuzabikorwa w’inteko y’abasaza bo mu itorero ryawe ko ushaka kubatizwa. Azateganya abasaza bazasuzumana nawe ibibazo runaka bishingiye ku nyigisho z’ibanze za Bibiliya. Abo basaza nibasanga wujuje ibisabwa, bazakumenyesha ko ushobora kubatizwa mu ikoraniro rizakurikiraho. * Ubusanzwe, icyo gihe hatangwa disikuru ivuga muri make icyo umubatizo usobanura. Hanyuma uwatanze iyo disikuru asaba abiteguye kubatizwa bose gusubiza ibibazo bibiri byoroheje kugira ngo ‘bature’ ukwizera kwabo.
22 Umubatizo ni wo ugaragariza abantu bose ko wiyeguriye Imana kandi ko noneho uri Umuhamya wa Yehova. Abiteguye kubatizwa bibizwa mu mazi uko bakabaye kugira ngo berekane mu ruhame ko biyeguriye Yehova.
ICYO UMUBATIZO WAWE USOBANURA
23. Kubatizwa “mu izina rya Data n’iry’Umwana n’iry’umwuka wera” bisobanura iki?
23 Yesu yavuze ko abigishwa be bagombaga kubatizwa “mu izina rya Data n’iry’Umwana n’iry’umwuka wera” (Matayo 28:19). Ibyo bisobanura ko ubatijwe aba yemera ubutware bwa Yehova Imana n’ubwa Yesu Kristo (Zaburi 83:18; Matayo 28:18). Nanone aba yemera imikorere y’umwuka wera w’Imana, ni ukuvuga imbaraga ikoresha.—Abagalatiya 5:22, 23; 2 Petero 1:21.
24, 25. (a) Umubatizo ugereranya iki? (b) Ni ikihe kibazo gikeneye kubonerwa igisubizo?
24 Ariko rero, kubatizwa si ukwibira mu mazi gusa. Ni ikimenyetso kigaragaza ikintu gikomeye cyane. Kwibizwa mu mazi bigereranywa no gupfa ku bihereranye n’imibereho wari usanganywe. Kuburuka mu mazi bigaragaza ko noneho uzajya ubaho ukora ibyo Imana ishaka. Wibuke nanone ko wiyeguriye Yehova Imana ubwe utiyeguriye umurimo runaka, ikintu runaka, umuntu cyangwa umuryango runaka. Kwiyegurira Imana no kubatizwa ni intangiriro y’ubucuti bukomeye uba ugiye kugirana n’Imana, mbese mukagirana imishyikirano myiza.—Zaburi 25:14.
25 Kubatizwa ntibisobanura ko byanze bikunze uzabona agakiza. Intumwa Pawulo yaranditse ati “mukomeze gusohoza agakiza kanyu mutinya kandi muhinda umushyitsi” (Abafilipi 2:12). Umubatizo ni intangiriro gusa. Ikibazo rero ni ukumenya uko waguma mu rukundo rw’Imana. Igice cya nyuma kizaguha igisubizo.
^ par. 21 Buri gihe iyo Abahamya ba Yehova bagize amakoraniro haba n’umubatizo.


text: Umukecuru yagiye kubitsa amafaranga muri banki agezeyo asaba kubonana na gerant wa bank babanza ku mwangira ariko arahatiriza avuga ko we afite amafranga menshi adashobora kuyabitsa atabonaye na gerant wa bank . Umukozi aremera amujyana mu biro bya gerant, Gerant aramubaza ati Mukecuru ayo mafaranga uvuga ko ari menshi ni angahe ? Akurayo ishakoshi ati ngaya ni millioni 2 z’amadorari (2.000.000$). Gerant aratangara ati : ubwo ukora iki ku buryo waba ubona amafranga menshi gutya ? Umukecuru ati ni ayo ntsindira abantu tuba twateze, tugapinga ayo mbatsindiye nkayatwara. Gerant biramutangaza ati ubwo se muba mwategeye nk’iki ? Wampa urugero ? Umukecuru ati : urugero nk’ubu dushobora gutega nemeza ko amabya yawe akozwe mu ibumba tugashyiraho 20.000 by’amadorari utsinze undi akayatwara. Gerant araseka cyane ati ubwo se ko uba upingiye ibitari ukuri utsinda ute ? Umukecuru ati niba wumva wantsinda tubitegere ? gerant aremera baratega yizeye ko azatsinda kuko yabonaga ko amabya ye adakozwe mu ibumba. Bahana gahunda ko ejo saa yine buri wese azazana umuhagarariye bakareba utsindira ayo madorari 20000$. Iryo joro gerant ntiyasinziriye yaraye yisura ngo arebe neza koko ko amabya ye ataba akozwe mu ibumba. Akayahindura impande zose asanga nta kibazo. Bucyeye nkuko bari bumvikanye umukecuru aza saa yine azanye n’umuhagarariye abaza gerant niba atisubiyeho ;gerant ati : gahunda ni yayindi. Umukecuru ati : ngaho iyambure. Gerant n’icyizere kinshi amanura ipantaro kuko icyari kimushishikaje byari ibyo bidorari. Nuko umukecuru aregera ati ubu rero ubu ngiye gukorakora numve ko atari ibumba. Gerant ati kora aho ushaka hose icya ngomwa ni uko intsinzi nyitahana. Umukecuru arayakorakora buhoro buhoro akayaterura ayahindagura impande zose yitonze. Akiri muri ibyo ariko Gerant abona wa muntu wazanye n’uwo mukecuru arira yihonda ku nzu. gerant abaza uwo mukecuru ati :wa mugabo mwazanye ko ndeba arira ? Umukecuru ati buriya ararizwa n’uko mutsindiye amadorari ibihumbi ijana ; twari twategeye ko uyu munsi saa yine ziri bugere mfashe mu ntoki zanjye imboro n’amabya bya gerant wa banki


text:
Inzira y’agakiza y’Abaroma ni iki?
Ikibazo: Inzira y’agakiza y’Abaroma ni iki?
Igisubizo: Inzira y’agakiza y’Abaroma ni uburyo bwo gusobanura inkuru nziza y’agakiza, hakoreshejwe imirongo y’Igitabo cy’Abaroma. Ni uburyo bworoshye ariko bufite ingufu mu gusobanura impamvu dukeneye agakiza, kumenya ukuntu Imana yatanze agakiza, buryo ki twahabwa agakiza kandi tukamenya n’ibiva mu gakiza.
Umurongo wa mbere ku nzira y’agakiza y’Abaroma. Ni Abaroma 3:23, "Kuko bose bakoze ibyaha ntibashyikira ubwiza bw’Imana." Twese twakoze ibyaha. Twese twakoze ibintu bidashimisha Imana. Nta n’umwe muri twe utariho urubanza. Mu Abaroma 3:10-18 haduha igishushanyo mu magambo arambuye cy’ukuntu icyaha giteye mu buzima bwacu. Ibyanditswe Byera ku nzira y’agakiza y’Abaroma, ni mu Abaroma 6:23, hatwigisha ibyerekeye ingaruka z’ibyaha - "Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wacu." Igihano twahawe ku bw’ibyaha byacu ni urupfu. Kandi si urupfu rw’umubiri gusa, ahubwo ni urupfu rw’iteka ryose!
Umurongo wa gatatu ku nzira y’agakiza y’Abaroma. ukomereza aho Ibyanditswe mu Abaroma 6:23 byagarukiye: "Ariko impano y’Imana ni ubugingo buhoraho muri Yesu Kristo Umwami wacu." Mu Abaroma 5:8 haravuga ngo: "Ariko Imana yerekanye urukundo Rwayo idukunda, ubwo Kristo yadupfiraga tukiri abanyabyaha." Yesu Kristo yaradupfiriye! Urupfu Rwe rwatwishyuriye ikiguzi cy’ibyaha byacu. Kandi kuzuka kwe kuduhamiriza ko Imana yakiriye urupfu rwa Yesu nk’indishyi y’ibyaha byacu.
Umurongo wa kane ku nzira y’agakiza y’Abaroma, ni Abaroma 10:9, "Niwatuza akanwa kawe yuko Yesu ari Umwami, kandi ukizera mu mutima wawe yuko Imana yamuzuye mu bapfuye uzakizwa". Bitewe n’urupfu Yesu yapfuye mu mwanya wacu, icyo tugomba gukora ni ukumwizera, kwemera urupfu Rwe nk’indishyi y’ibyaha byacu – kugira ngo tubone agakiza! Mu Abaroma 10:13 nabo babisubiramo bagira bati: "Kuko umuntu wese uzambaza izina ry’Umwami azakizwa." Yesu yapfuye kugira ngo yirengere igihano cy’ibyaha byacu no kudukiza urupfu rw’iteka ryose. Agakiza n’imbabazi z’ibyaha, bizahabwa buri muntu wese uzizera Yesu Kristo nk’Umwami n’Umikiza we.
Ingingo ya nyuma yerekeye inzira y’agakiza y’Abaroma ni ibisubizo bitangwa n’agakiza. Mu Abaroma 5:1 hari ubu butumwa butangaje: "Nuko rero ubwo twatsindishirijwe no kwizera, dufite amahoro ku Mana ku bw’Umwami Yesu Kristo." Ni muri Yesu Kristo dushobora kubonera ubusabane bw’amahoro n’Imana. Mu Abaroma 8:1 hatwigisha ibi: "Nuko rero noneho abari muri Kristo Yesu nta teka bazacirwaho." Bitewe n’urupfu Yesu yapfuye mu kigwi cyacu, ntituzigera guhanirwa ibyaha byacu. Mu gusoza, dufite iri sezerano ry’agaciro kanini, Imana iduha mu Abaroma 8:38-39, "Kuko menye neza yuko naho rwaba urupfu cyangwa ubugingo, cyangwa abamarayika cyangwa abadayimoni, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikuzimu, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu."
Murifuza gukurikira inzira y’agakiza y’Abaroma? Niba mubyifuza, dore isengesho ryoroheje mushobora kubwira Imana. Kuvuga iri sengesho ni uburyo bwo kumenyesha Imana ko mukeneye Yesu Kristo kugira ngo mubone agakiza. Amagambo ubwayo nta gakiza azabazanira. Kwizera Yesu Kristo, nibyo byonyine bizabahesha agakiza! "Mana, nzi neza ko nagucumuyeho none nkwiriye kwirengera igihano. Ariko Yesu Kristo yemeye guhabwa igihano nari nkwiriye, kugira ngo nimwizera nshobore kubabarirwa. Hamwe n’inkunga yawe, ndakwizeye umpe agakiza. Urakoze k’ubw’Ubuntu n’imbabazi zawe bitangaje- impano y’ubugingo buhoraho iteka ryose! Amina!’’
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Garuka ku rupapuro rwanditse mu Kinyarwanda
Inzira y’agakiza y’Abaroma ni iki?


text:
Gicumbi – Barasabwa kwirinda kwangiza amashyamba
Amakara, inkwi n’ibindi bicanwa biri mu bintu byinshi byangiza amashyamba bigatuma ahantu hagenda haba ubutayu ubu hakaba harafashwe ingamba z’uko umuntu wese uzatema igiti ashaka kubaka cyangwa inkwi zo gucana ndetse akanatwika amakara atabiherewe uburenganzira azabihanirwa.
Ibi ni ibyatangajwe na Sayinzoga Boniface ushinzwe kubungabunga amashyamba mu karere ka Gicumbi kuri uyu wa 29/5/2013 yihanangirije abakomeje kwangiza amashyamba, akemeza ko uzafatwa ari gukora ibikorwa nk’ibyo azabihanirwa.
Avuga ko bamwe mu baturage bajya mu mashyamba gushakamo inkwi kandi ngo bamwe muri bo batarabona ubushobozi bwo gukoresha Biyogaze bityo ugasanga hamwe na hamwe bangiza amashyamba.
Nyuma ya Jenoside, nabwo amashyamba yakomeje kubungabungwa mu mishinga inyuranye, Mu mwaka wa 2000, haje kujyaho icyumeru cy’igiti. Ibyo byose bisanga umubare munini w’Abanyarwanda bagikeneye igiti n’ibigikomokaho.
Ukuri guhari kandi ni uko usanga umubare w’abakenera ibiti utagabanuka, ahubwo urushaho kwiyongera nk’uko Sayinzoga akomeza abivuga.
Avuga ko kurwanya ubukene bishobora kugabanya ingano y’ibicanwa bigenda buri munsi, dore ko ari naho benshi bakenera ibikomoka ku mashyamba buri munsi ariko hakaba harabonetse uburyo bushya bwo kubungabunga amashyamba hakoreshwa ingufu za Biogaz.
Iyi gahunda yo kwita kumashyamba yatangiye kera kuko guhera mu mwaka wa 1924 ku bw’Ababiligi, mu Rwanda hatangijwe gufata neza amashyamba no kuyabyaza umusaruro, akaba ari nabwo Parike Nasiyonali y’Ibirunga yaje gushingwa.
Nyuma yaho mu mwaka wa 1933 haje gutangizwa ubushakashatsi ku mashyamba hajyaho icyiswe ‘‘Arboretum de Ruhande’’, ikaba yaraje kwegurirwa ikigo cy’ubushakashatsi ku buhinzi n’ubworozi ISAR, ubu kikaba cyarinjiye mu kigo cy’igihugu gishinzwe ubuhinzi RAB.
Hari byinshi byagiye bikorwa mu guteza imbere amashyamba binyujijwe mu mishinga myinshi ndetse yagiye inagera ku baturage.
Icyaje kugaragara ni uko umubare w’amashyamba yagiye aterwa n’abantu banyuranye utagiye utanga umusaruro wari witezweho, kuko ibiti byatemwaga byagendaga biruta ibyahinzwe bigakura.
Hari imishinga yagiye yita ku mashyamba cyane cyane hagati y’imyaka ya 1974 na 1994.


text:
Nyuma yo kuzenguruka mu gihugu hose rishaka ababyinnyi, itorero ry’igihugu "Urukerereza", abarigize bari mu kwitoza imikino n’imbyino bazagaragaza mu iserukiramuco rizahuza abahanzi batandukanye bo mu karere ka Afurika y’Iburasirazuba (JAMAFEST) n’irya Afurika yose ,FESPAD riteganyijwe muri Gashyantare 2013.
Makuza Laurent, umuyobozi w’umuco muri Minisiteri y’Umuco na Siporo (MINISPOC) yatubwiye muri ko uyu ari umwanya mwiza itorero ry’igihugu rigiye kongera kugarukiraho kandi rivuguruye.
Ati “Ni abakinnyi batoranyijwe mu gihugu hose barimo ababyinnyi, abaririmbyi n’abacuranga ibicurangisho gakondo nk’imyirongi, ndizeza abantu ko mu minsi iri imbere muzabona Urukerereza ruri ku rwego rwo hejuru.”
Kugira ngo ibi bigerweho, Makuza avuga ko abagize Urukerereza bari mu mwiherero nk’uko bigenda ku bakinnyi bose bagiye gusohokera igihugu. Aho bari ngo barimo kwitoza cyane, banatozwa indangagaciro ziranga umuntu uhagarariye cyangwa usohokeye igihugu, kuko bagiye kujya bagisohokera kenshi.
Urukerereza kandi biteganijwe ko ruzahatana n’andi matorero y’ibihugu 40 byatumiwe muri FESPAD.
MINISPOC iratangaza ko Urukerereza rwongeye kugaruka nyuma y’igihe kinini rudakora, rufite byinshi ruzagaragariza Abanyarwanda mu maserukiramuco rugiye kwitabira.


text:
Ihuriro ry Ibihugu Bikiri mu Nzira y’Amajyambere
Ihuriro ry Ibihugu Bikiri mu Nzira y’Amajyambere (izina mu cyongereza: Third World Network) ni umuryango mpuzamahanga udaharanira inyungu, uhuza abantu ku giti cyabo n indi miryango iharanira amajyambere mu bihugu bikiri mu nzira y amajyambere wita no ku bibazo hagati y ibihugu bikize n ibikennye. Uyu muryango uharanira kubungabunga ibidukikije kuko ari ryo pfundo ry iterambere, ni ukuvuga ko ibihugu bikize bigira uruhare rukomeye mu iyangirika ry ibidukikije.


text:
Amazina yanjye nitwa Eric Senderi Nzaramba, navukiye mu Ntara y’I Burasirazuba mu Karere ka Kirehe, Umurenge wa Nyarubuye, Akagari ka Nyarutunga ubu nkaba ntuye mu mujyi wa Kigali.
Navutse ku itariki ya 15 Werurwe 1977. Navutse mu muryango w’abana icyenda, ubu dusigaye turi babiri. Data yitwa Rutagwabira Ntampuhwe mama akitwa Mukaderevu Esperanse. Amashuri abanza nayigiye I Nyarubuye n’ay’imyuga atatu.
Nahise njya mu gisirikare cy’inkotanyi gutabara kuko nabonaga ubutegetsi bwari buriho bwari bubangamiye abatutsi bo mu gace k’I Gisaka. Nyuma tumaze gufata igihugu muri 94, naje kuva mu gisirikare muri 97 kubera ko umuryango wanjye nasanze warashize biba ngombwa ko ngomba kwiyubaka.
Umuryango wanjye waguye muri iyo kiliziya yo twasengeragamo I Nyarubuye ndetse n’abaturanyi bo mu Karere... soma ibindi


text:
Gatsibo: Barishimira ibyo VUP yabagejejeho
Abaturage b’Umurenge wa Gatsibo mu karere ka Gatsibo barishimira ibyo bamaze kugeraho babikesha imiyoborere myiza. By’umwihariko barashima ko VUP yabakuye mu bukene, imibereho yabo ikaba igenda irushaho kuba myiza, iterambere rikaba ribageraho uko bwije n’uko bukeye.
Ubu ni ubuhamya bwa bamwe mu baturage b’uyu Murenge ubwabo, berekana ibyo bagezeho babikesha VUP, ngo ntibashobora gutezuka na rimwe kuri iyo nzira
Mutuyeyzezu utuute mu Kagali ka Mugera ni umwe muri aba baturage, asobanura icyo VUP yamugejejeho yagize ati:”Mbere nahingiraga amafaranga, ariko ubu nanjye nsigaye nkoresha abakozi mu mirima, abandi bakahirira amatungo”.
Mutuyeyezu ni umupfakazi, avuga ko yari umukene, ariko ngo aho VUP igereye mu murenge wa atuyemo yageze kuri byinshi. Ngo mu mwaka wa 2009 yahawe inguzanyo y’amafaranga ibihumbi mirongo itandatu (60.000Frs), ayakoresha mu kuvugurura ubuhinzi bw’urutoki.
Ngo yari asanganywe insina zizwi ku izina rya Gashara , izi zikaba insina zigira imibyare myinshi ihekeranye, zikera udutoki duko cyane, ku buryo usanga mu by’ukuri nta cyo zishobora kugeza kuri bene zo.
Avuga ko iyi nguzanyo yayikoresheje mu kurimbura ziriya nsina za gashara, no gutera insina zera ibitoki biribwa, n’izera iby’imineke, zizwi ku izina rya poyo. Ngo izi nsina zera ibitoki bishimishije, muri rusange igitoki cy’inyamunyu kiringaniye akaba akigurisha amafaranga 2000.
Nubwo atagaragaza neza imibare y’urwunguko abona mu buhinzi bw’uru rutoki, avuga ko yabashije kwishyurira abana amafaranga y’ishuri, umwe akaba yararangije amashuri yisumbuye mu mwaka wa 2012, babiri bakaba biga mu mashuri yisumbuye.
Nyakana Oswald Umunyamabanga Nshingwabikorwa w’umurenge wa Gatsibo, avuga ko VUP yazanye impinduka nziza zigaragara ku mibereho myiza y’abaturage; hatanzwe imirimo ihemberwa ku baturage bakennye, mu mwaka wa 2008 wonyine hakaba haratanzwe akazi ku bantu 1120.
Ngo hanatanzwe inguzanyo zo gukoresha mu mishinga isaga igihumbi y’ubuhinzi, ubworozi, n’ubucuruzi buciriritse. Yemeza ko imishinga yose yazaniye inyungu ikomeye abaturage, akanemeza ko hari ingero nyinshi z’aho abacuruzaga ubuconsho ku mutwe bagiye babona igishoro cyo gukora butiki, abataragiraga imirima bakaba barayiguze, n’ibindi byinshi.
Umurenge wa Mwendo utuwe n’abaturage basaga 26.354. Uyu mubare ukaba waravuye mu ibarura rusange ry’abaturage n’imiturire ryo mu mwaka wa 2012.
Inguzanyo zatanzwe na VUP mu murenge wa Gatsibo mu gihe cy’imyaka itatu (2009-2012) zakoreshejwe mu mishinga 1247 y’ubuhinzi, ubworozi, n’ubucuruzi buciriritse.
Inguzanyo zose zatanzwe zigera kuri 114 168 000 Frs, naho imibare itangwa n’abahagarariye VUP mu murenge wa Mwendo ikaba igaragaza ko kugeza ubu abaturage 215 bavuye mu cyiciro cy’abatindi nyakujya n’abakene, bakaba barinjiye mu cyiciro cy’abifashije.


text:
Intwari z’igihugu z’ikubitiro
Ku wa 1 Gashyantare buri mwaka ni umunsi mukuru w’Intwari z’Igihugu, wizihizwa mu gihugu hose. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.” Kamari Karegesa, Umunyambanga Nshingwabikorwa w’Urwego rw’Igihugu rushinzwe Intwari, Imidari n’Impeta by’Ishimwe aratwibutsa Intwari z’igihugu z’ikubitiro, mu kiganiro yagiranye na IGIHE. (...)
Ku wa 1 Gashyantare buri mwaka ni umunsi mukuru w’Intwari z’Igihugu, wizihizwa mu gihugu hose. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.” Kamari Karegesa, Umunyambanga Nshingwabikorwa w’Urwego rw’Igihugu rushinzwe Intwari, Imidari n’Impeta by’Ishimwe aratwibutsa Intwari z’igihugu z’ikubitiro, mu kiganiro yagiranye na IGIHE.
Intwari z’igihugu z’ikubitiro
Urwego rw’Intwari z‘igihugu z’Imanzi
1. Ingabo itazwi izina
Ingabo itazwi izina yatoranijwe mu zindi ngabo zemeye guhara ubuzima bwazo kandi zitabashije kumenyekana ku buryo bwihariye.
Ingabo itazwi izina ihagarariye Ingabo zose z’u Rwanda zaguye ku rugamba cyangwa zashoboraga kurugwaho mu gihe cyahise, icy’ubungubu n’ikizaza zirwanira igihugu.
Ingabo itazwi izina ihagararirwa ni ikimenyetso cyo guha icyubahiro gihebuje abana b’u Rwanda bitanze, baharanira guhanga no kwagura u Rwanda, ubwigenge n’ubusugire bwarwo.
2. Major General Fred Gisa Rwigema
Yavukiye i Mukiranze mu karere ka Kamonyi mu Ntara y’Amjyejyepfo ku wa 10 Mata 1957.
Ni mwene Kimonyo Anasitazi na Mukandirima Gatarina . Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta.
Yatabarutse ku wa 2 Ukwakira 1990 i Kagitumba mu karere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Mu bwana bwe, Fred Rwigema yakundaga kwibaza icyatumye iwabo bava i Rwanda n’icyabuze kugira ngo basubireyo. Yakundaga gusoma ibitabo by’abaharaniye kubohora ibihugu byabo nka Kwame N‘krumah, Mao-Tse-Tung na Fidel Castro.
Mu mwaka wa 1974, ni bwo yiyemeje kureka amashuri asanzwe, ajya muri Tanzaniya gukurikirana imyitozo ya gisilikare na politike.
Mu 1976, yayikomereje muri Mozambike, ari kumwe n’abandi mu mutwe wa Front for National Salvation (FRONASA) bari hamwe n’indi mitwe nka ZANU, ZAPU, ANC, KM na FRELIMO. Bafashwaga na Nyakwigendera Mwalimu Julius Nyerere.
Mu wa 1979, yari mu bagaba ba FRONASA mu ntambara yavanyeho ubutegetsi bw’igitugu bwa Idi Amin, ayoboye “Mondlane 4th Infantry Column”.
Mu 1981, hamwe n’abandi basore 27, barimo Abanyarwanda babiri Rwigema Fred na Paul Kagame, batangiranye na Kaguta Museveni intambara yo kurwanya igitugu cya Obote.
Kuva mu 1985, Fred Rwigema yakomeje kuba umwe mu bayobozi bakuru ba National Resistance Army (NRA), ishami rya gisilikare rya National Resistance Movement (NRM). Ni ho yaboneye umwanya wo gukomeza gutegurira abanyarwanda intambara yo kwibohora.
Ataretse kuba Umunyarwanda, Fred Rwigema yagiye agira imyanya ikomeye muri NRA nko kuba Uwungirije Umugaba Mukuru w’Ingabo (Deputy Army Commander), Minisitiri Wungirije w’Ingabo (Deputy Minister for Defense) n’Umugaba Mukuru w’imirwano (Overall Operations Commander).
Muri iyo mirwano yose yo mu mahanga, Fred Rwigema yari umusirikare nyakuri, w’intangarugero mu mikorere n’imyifatire no kubahiriza amategeko.
Ariko muri byose yahozaga u Rwanda ku mutima, adahwema kuvuga ko “kubohora u Rwanda ari ngombwa”.
Fred Rwigema yaranzwe n’ubupfura n’ubuhanga, kuba umunyakuri, areba kure, azi kwihangana, yubaha bose, ategekesha urugero, akunda umuco wa kinyarwanda n’imikino, aba umuhuza w’abantu. Yabaye urugero rwo kwitanga no gukunda igihugu bihebuje.
Urwego rw’intwari z’Ighugu z’IMENA
3◦. Umwami Mutara wa III Rudahigwa Charles Léon Pierre
Yavukiye i Nyanza, mu karere ka Nyanza, mu Ntara y’Amajyepfo muri Werurwe 1911.
Ni igikomangoma, mwene Yuhi wa V Musinga na Nyiramavugo Kankazi Radegonde.
Mutara III yimitswe ku ngoma na Guverineri Voisin abifashijwemo na Musenyeri Classe ku wa 16 Ugushyingo 1931, Umwami Musinga amaze gukurwa ku ngoma kuwa 12 Ugushyingo 1931 agacirirwa i Kamembe mu Kinyaga, nyuma akajyanwa i Moba muri Congo Mbiligi.
Ku wa 15 Ukwakira 1933, yashakanye na Nyiramakomari, batana mu bya 1940, nyuma ku wa 18 Mutarama 1942, ashakana na Rosaliya Gicanda; ntiyabyaranye na bo.
Ku wa 17 Ukwakira 1943, yabatijwe na Musenyeri Léon Classe, yitwa Charles Léon Pierre, abyarwa muri Batisimu na Guverineri Mukuru wa Congo Mbiligi na Rwanda-Urundi, Pierre Ryckmans ; abatiranwa na nyina, umugabekazi Nyiramavugo Kankazi, wiswe Radegonde.
Kuva mu 1929, yagizwe umutware wa Nduga na Marangara, kugeza mu 1950.
Umwami Mutara wa III Rudahigwa yakoze politike yo kumvikana na Kiliziya Gatolika na Leta Mbiligi, kugeza n’aho atuye Kirisitu Umwami ingoma z’u Rwanda i Nyanza ku munsi wa Kirisitu Umwami ku wa 27 Uwakira 1946.
Hagati ya 1950 na 1959 ubwo yatanze, aguye i Bujumbura mu buryo butunguranye kandi budafututse, ku wa 25 Nyakanga, Umwami Mutara wa III Rudahigwa yaharaniye guteza imbere imibereho y’Abanyarwanda n’Ubwigenge bw’u Rwanda.
Rudahigwa yaranzwe no kurwanya akarengane mu butabera abigaragariza mu rukiko rw’Umwami no mu mirimo ya buri munsi, aho yirirwaga arenganura abaturage cyane cyane abatobato.
Rudahigwa yitaye cyane ku bujijuke bw’Abanyarwanda, ashinga Ikigega cyamwitiriwe (Fonds Mutara), asaba Abayezuwiti gushinga koleji i Gatagara, bayijyana i Bujumbura iba Collège Interracial du Saint-esprit, ashinga Ishuri ry’abayisilamu ku Ntwari ry’i Nyamirambo, ashinga amashuri atabogamiye ku idini (Ecoles laïques), ashinga ishuri ry’abenemutara ry’i Kanyanza, anohereza Abanyarwanda ba mbere kwiga i Burayi.
Mutara wa III yatangiye impinduramatwara muri politike akuraho inkuke zakamirwaga umwami, yishakira ize bwite; akuraho imirimo y’agahato yitwaga akazi, akuraho ubuhake abagaragu bagabana na bashebuja, ashaka gukuraho igitabo cy’umusoro cyanditsemo amoko, Ababiligi barabyanga.
Rudahigwa yahirimbaniye Ubumwe n’Ubwigenge by’Abanyarwanda ku buryo batekereza ko ari byo yazize, kimwe ba Lumumba na Rwagasore.
4◦. Rwagasana Michel :
Yavukiye i Gitisi na Nyamagana mu karere ka Ruhango mu Ntara y’Amajyepfo mu 1927.
Mu 1956, yashakanye na Suzana Nzayire babyarana abana batatu.
Hagati ya 1945 na 1950, yize muri Groupe scolaire ya Astrida (Urwunge rw’Amashuri rw’i Butare mu Karere ka Huye), bitaga shariti, ahakura impamyabumenyi mu by’ubutegetsi (Diplôme d’Assistant Administratif).
Rwagasana yakoze imirimo inyuranye yose yerekana ko yagirirwaga icyizere kubera ubunyangamugayo n’umwete bye. Yabaye umukozi wa Leta mbiligi i Bujumbura, aba umunyamabanga w’Inama Nkuru y’Igihugu kuva yajyaho mu 1954, yabaye kandi Umunyamabanga wihariye w’Umwami Mutara wa III Rudahigwa.
Kubera guharanira Ubumwe, Ubwigenge bw’u Rwanda no kurwanya amacakubiri, yabaye Umunyamabanaga wa mbere wa UNAR ajya mu ntumwa z’u Rwanda zaruhagarariraga mu bindi bihugu no muri Loni.
Rwagasana Michel yatanze urugero ruhebuje rwo gushyira imbere inyungu z’Igihugu aho kwita ku ze bwite kuko aba yaremeye politike y’irondakoko agahabwa umwanya ukomeye mu Rwanda rwari rutegetswe na mwene se wabo Kayibanda Gerigori nka Perezida wa Repubulika. Rwagasana yaje kwicwa na Leta ya Kayibanda azize ibitekerezo bye byo kwamagana amacakubiri kuwa 23 Ukuboza 1963.
5◦. Uwiringiyimana Agatha:
Yavukiye i Gikore mu karere ka Gisagara mu Ntara y’Amajyepfo ku wa 23 Kamena 1953.
Ni mwene Ntibashirakandi Yuvenali na Nyirantibangwa Saverina.
Yashakanye na Barahira Ignace mu 1976, babyarana abana batanu.
Yabaye Minisitiri w’Intebe wa mbere w’umugore kuva ku wa 17 Nyakanga 1993 kugeza kuwa 7 Mata 1994. Mu gihe cya Jenoside yishwe n’abari ingabo z’Igihugu.
Uwiringiyimana Agathe yagize umutima wa kigabo arwanya akarengane k’ iringaniza mu gihe yari Minisitiri w’Amashuri Abanza n’Ayisumbuye mu butegetsi bw’irondakarere n’irondakoko bwa Habyarimana.
Yongeye kugaragaza ubwitange bwe buhebuje mu gihe cya Jenoside agerageza kugarura ituze mu gihugu cyari cyigabijwe n’abicanyi.
Ntawashidikanya ko ari umwe mu bagore b’Abanyarwanda baharaniye uburenganzira bw’Umunyarwandakazi.
6◦. Félicité Niyitegeka:
Yavukiye i Vumbi mu karere ka Huye mu Ntara y’Amajyepfo mu 1934.
Ni mwene Sekabwa Simoni na Nyirampabuka Angelina.
Yishwe ku wa 21 Mata 1994, mu gihe cya Jenoside kubera ko yanze kwitandukanya n’abo yari yahaye ubuhungiro hamwe na bagenzi be bari mu kigo cya Petero Mutagatifu (Centre St Pierre) ku Gisenyi. Musaza we Koloneli Nzungize yari yamutumyeho ngo asezerere izo mpuzi, maze ave muri icyo kigo agisigemo ba nyagupfa. Ni byo yanze mu kabaruwa kuzuye urukundo n’ubutwari yandikiye uwo musaza we.
Mu mibereho ye, Niyitegeka Félicité yerekanye bwa butwari bwa buri munsi mu mirimo umuntu aba ashinzwe, haba mu byerekeye kwigisha no kurera, mu gucunga umutungo w’ibigo yakozemo, haba mu kuyobora abinjiraga mu muryango w’Abafasha b’Ubutumwa no gufasha abatishoboye. Ibyo byose yabigiranye ubushobozi bwinshi bagenzi be bakabimwubahira kandi bakabimukundira.
Kuba intangarugero yari yarabigize umuco, ni cyo cyamufashije mu kwemera kwitangira abari baramugannye, ahitamo kwicwa aho kugwa mu ngengabitekerezo y’ivanguramoko.
7◦. Abanyeshuri b’i Nyange :
Abemezwaho ubutwari ni abari mu kigo cy’i Nyange mu ijoro ryo ku wa 18 Werurwe 1997 mu ishuri ry’umwaka wa gatandatu n’uwa gatanu igihe abacengezi batera icyo kigo, ari abapfuye ari n’abatarapfuye iryo joro.
Abanyeshuri b’i Nyange baharaniye ku mugaragaro amahame y’ubumwe bw’Abanyarwanda kugeza aho bamwe babizira babizi, bemera guhara ubuzima bwabo aho kwivangura.
Babereye Abanyarwanda muri rusange n’urubyiruko by’umwihariko, urugero rw’urukundo rwo kurwanya amacakubiri no kwitangira uburenganzira bwa muntu.
5. Abahawe impeta cyangwa imidari y’ishimwe
Ku munsi Mukuru w’Intwari z’Igihugu, hibukwa kandi hakazirikanwa abandi bantu b’ingirakamaro bahawe n’ubuyobozi bw’Igihugu impeta n’imidari y’ishimwe.
Impeta y’ishimwe ni ikimenyetso gitangwa n’ubuyobozi bw’igihugu, igenerwa ingabo z’igihugu, abapolisi n’abandi bagize uruhare mu bikorwa by’ingirakamaro, kandi bihebuje bijyanye no kurengera umutekano w’iguhugu n’uw’Abanyarwanda.
Umudari w’ishimwe ni ikimenyetso gitangwa n’ubuyobozi bw’igihugu, gihabwa abagaragaje ibikorwa by’ingirakamaro kandi bihebuje.
Iyo midari n’impeta na byo bitangwa hashingiwe k’ubwitange umuntu, ku kamaro umuntu yagize no ku rugero yatanze.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Rwamagana yahembye imirenge ya Nyakariro, Muhazi na Mwurire yesheje imihigo neza
Ubuyobozi bw’Akarere ka Rwamagana bwageneye ibihembo Imirenge 3 yabaye iya mbere mu guhigura imihigo mu mwaka w’ingengo y’imari ishize wa 2011-2012. Imirenge itatu yahembwe ni Nyakariro yabaye iya mbere n’amanota 86.1%, Muhazi ya kabiri n’amanota 84% na Mwulire ya gatatu n’amanota 81%.
Umurenge wa Nyakariro wahembwe igikombe na sheki y’amafaranga ibihumbi 100, uwa Muhazi uhabwa icyemezo cy’ishimwe certificate n’ibihumbi 80 naho Mwulire ihabwa certificate n’amafaranga ibihumbi 60.
Kayiranga Paul ushinzwe igenamigambi mu Karere ka Rwamagana yabwiye Kigali Today ko Imirenge yo muri Rwamagana yose yazamutse mu guhigura imihigo muri rusange, gusa Nyakariro, Muhazi na Mwulire ikarusha iyindi cyane kuko yanogeje ku buryo bwihariye gahunda zo guhuza ubutaka no kububyaza umusaruro mwinshi hakoreshejwe cyane cyane imikorere ya kijyambere.
Muri rusange ngo Imirenge y’I Rwamagana irimo gutera imbere mu bijyanye no gukorera ku mihigo. Imirenge imaze gutera imbere mubikorwa bimwe na bimwe nko guhuza ubutaka ku bihingwa byatoranyijwe, kuvugurura intoki, Umurenge SACCO, kubaka ibyumba by’amashuri hagamijwe uburenzi bw’ibanze kuri bose, kwitabira ubwisungane mu kwivuza n’ibindi.
Abanyamabanga Nshingwabikorwa b’Imirenge yabaye iya mbere bavuze ko babikesha kuba hafi y’abaturage no kubasobanurira ibikorwa Imirenge yabo iba yahize kandi abaturage bakabigira ibyabo bakabyitabira.
Mutabazi Jean Baptiste uyobora Umurenge wa Muhazi ati « Iyo abaturage bacu tubaganirije neza, tukabereka inyungu babifitemo nabo rwose baritabira kandi ibikorwa byose bikagenda neza. »
Umurenge wabaye uwa nyuma ni Munyaga yagize amanota 60.9%.


text:
Umuryango Tuvuge Twiyubaka ufite icyicaro mu karere ka Nyamagabe uravuga ko wahisemo gufasha abana b’abakobwa gutangira imishinga yo kwiteza imbere nyuma yo kubona ko abashuka abana b’abakobwa bamenyerewe ku izina rya “SUGAR DADDY” bahera ku mikoro make yabo. Ni muri urwo rwego kuri uyu wa gatanu tariki ya 04/01/2013 uyu muryango watangije amahugurwa y’iminsi ibiri […]
Rwanda | Nyamagabe: Kubaka ubushobozi bw’abana b’abakobwa byagira uruhare mu guhangana naba “Sugar daddy”
Rwanda | Gakenke: Abagore bari mu nzego z’ubuyobozi barakangurirwa kwigirira icyizere
Abagore bari mu nzego z’ubuyobozi barakangurirwa guhora bongera ubumenyi bikajyana no kwigirira icyizere mu mirimo y’ubuyobozi bashinzwe kuko kuba abayobozi biba bitabaye iby’impanuka ahubwo bakumva ko bagiyemo mu myanya kuko bafite ibyo bashoboye kandi bagiye kuyikoramo. Ibi byagutsweho mu mahugurwa y’iminsi ibiri yabaye tariki 24-25/09/2012 yateguwe na Pro-Femmes Twese Hamwe agamije kongera ubushobozi abagore bari […]


text:
Mu gihe ubwitabire bw’abaturage mu bwisungane mu kwivuza bwa mitiweri butazamutse cyane mu murenge wa Nyamirama no mu karere ka Kayonza muri rusange mu mwaka wa 2013/2014, abajyanama b’ubuzima bo muri uwo murenge bahawe inshingano yo guhagararira amatsinda y’ubwisungane mu kwivuza bwa mitiweri.
Muri uwo murenge hari amatsinda y’ubwisungane mu kwivuza 96 mu midugudu 33 ariko abari bayahagarariye ngo ntibagiye bakora neza kuko batatangaga amaraporo agaragaza aho ubwitabire bugeze, bikaba byaratumye ubwitabira butazamuka uko byari biteganyijwe.
Kugeza ubwo twateguraga iyi nkuru umurenge wa Nyamirama wari ugeze ku gipimo cya 63% mu gihe habura ukwezi kumwe ngo umwaka w’ubwisungane mu kwivuza wa 2013/2014 urangire.
Abajyanama b’ubuzimabo basanzwe bafite ibikorwa bakora kandi bakanabitangira raporo mu nama bagirana n’ubuyobozi buri kwezi. Iyi ngo ni yo mpamvu bahawe inshingano yo guhagararira ayo matsinda kuko bo ngo bazajya batanga izo raporo ku gihe, ibyo bikazajya bituma hamenyekana abaturage bataratanga imisanzu n’imbogamizi ituma batayitanga, nk’uko umunyamabanga nshingwabikorwa w’umurenge wa Nyamirama Bizimana Claude abivuga.
Agira ati “Hari hasanzweho amatsinda ariko byagaragaye ko atagize ingufu. Dufite abajyanama b’ubuzima bakora kandi bakora neza, twahisemo ko abo bajyanama b’ubuzima dufite kuri buri mudugudu baba ari bo bayahagararira kuko buri kwezi bo dukorana inama bazajya batuzanira raporo turebe ko byagenda neza”
Abajyanama b’ubuzima bo mu murenge wa Nyamirama babanje guhugurwa ku buryo bazahagararira ayo matsinda kandi bakageza ku makonti y’amatsinda amafaranga y’ubwizigame bw’abaturage.
Kuba ubwitabire bwa mitiweri butarazamutse cyane i Nyamirama ngo byatewe n’uko hatashyizwe imbaraga mu gukurikiranira hafi abaturage, ariko abajyanama b’ubuzima ngo biyemeje gukora ibishoboka byose kugira ngo umwaka utaha ubwitabire buzazamuke, nk’uko Murebwayire Agnes, umwe mu bajyanama b’ubuzima abivuga.
Ati “Hazagamo imbaraga nkeya z’uko abaturage bamenyereye ko babafata babishyuza, noneho aho matsinda agiriyeho ukabona bigenda gakeya. Turagenda duhwiture abaturage nbaze mu matsinda nta n’umwe usigaye batangire bizigame hakiri kare, abaturage baraza kuzamura ubwitabire ku buryo bushimishije”
Abajyanama b’ubuzima bahawe inshingano yo kwiheraho mu kwishyura imisanzu y’ubwisungane mu kwivuza mu matsinda, kuko bitakoroha igihe bigisha abaturage ibintu bo ubwabo batabanje gukora nk’uko umunyamabanga nshingwabikorwa w’umurenge wa Nyamirama abivuga.
Yongeraho ko ikintu cyo gusunika abaturage ngo batange imisanzu bitazongera kuko mu bihe byashize abaturage bakorerwaga ubukangurambaga ariko gukurikirana bigatangira nko mu kwezi kwa kane kandi mitiweri irangira mu kwa gatandatu, ku buryo “icyo kintu cyo gusunika kitazongera kubaho kuko ubukangurambaga no gukurikirana byatangiye hakiri kare” nk’uko umunyamabanga nshingwabikorwa wa Nyamirama akomeza abivuga.
Amatsinda ngo afasha abaturage kwizigama buhoro buhoro kugeza barangije kwishyura imisanzu ya mitiweri, umuturage akaba yemererwa kuzigama amafaranga yose abonye kuva ku giceri cy’amafaranga 100.